ARARTEKO, 8.Ijitoak eta beste gutxiengo kultural batzuk\nIII.ATALA.Arartekoaren jarduerak arreta publikoa behar duten taldeak babesteko\nMendeak igaro badira ere Europan daudenetik eta Europar Batasuneko gutxiengo handiena osatu arren, ijitoek aurreiritzien, tolerantziarik ezaren, bereizkeriaren eta bazterkeriaren biktima izaten jarraitzen dute.\nHorregatik, ezinbestekoa da beharrezko neurriak hartzea haien giza eskubideak, Oinarrizko Eskubideen Gutunean eta Giza Eskubideen Europako Hitzarmenean jasotakoak, baita Europar Batasuneko legeetan ere, errespetatu, babestu eta sustatzen direla bermatzeko.\nGizarteratzea eta laneratzea bultzatuko duten, ijitoen haurren eta nerabeen hezkuntza hobetzearen alde egingo duten eta behar bezalako baldintzetan etxebizitza bat eskuratzeko aukera emango duten politika publikoak behar dira. Gutxiengo kulturaltzat jotzeak, gainera, haien kultura eta gizarte- eta politika-izaerako partaidetza sustatzea dakar.\nXede horiek guztiak lortzeko plangintza estrategikorako tresna baliodunak egon badaude, bai Europa eremuan bai autonomia eta erkidego mailan, baina eragile publikoen asmo irmoa nahitaezkoa da –asmo horren bidez programatutako neurriak modu eraginkorrean abian jarri behar dira eta hori gauzatzeko behar den finantzaketa eman beharko da–.\nHorri guztiari lotuta botere publikoen eta gizartearen jarrera proaktiboa egon behar da, oro har, ijitoek pairatzen duten estigma errotik ateratzeko jarrera baten aldekoa.\n1.1. Basaurin bizi zen ijito familia bati erroldan izena eman ziezaioten egindako eskaera ukatu zenez, Arartekoaren esku-hartzeak bidea eman zuen azkenean familiako kide guztiei izena emateko, hasiera batean eskatutako helbidean izan ez bazen ere. Arartekoaren azaroaren 27ko ebazpena aipatu behar da. Bertan adierazi da Basauriko Udalak, biztanleen erroldatik baja ofizioz emateko espedienteetan, izapide bat gehitu beharko lukeela Udaltzaingoak eta gizarte zerbitzuek baja emateko proposamenean barne hartutako pertsona batzuen helbidearen gaineko datuak egiaztatzeko aukera izan dezaten, alten espediente bat ofizioz has dadin eta udal errolda eta errealitatea bat etor daitezen.\n1.2. Eskola-jantoki zerbitzuari dagokionez, 2013. urtean hezkuntza-eragile batzuk esan digute kezkatuta daudela adingabe batzuen egoerarengatik. Izan ere, aipatu adingabeen familiek ezin dituzte jantokiko kuotak ordaindu, beken deialdi orokorraren esparruan urtero-urtero iragartzen diren jantokiko laguntzen onuradun izatea espero badute ere, zerbitzu horren funtzionamenduari lotutako instrukzioek ezartzen baitute kuotak behin eta berriro ez ordaintzeak jantokiko plaza galtzea ekar dezakeela.\nGure esku-hartzeari esker, behin-behineko kasuen ebazpena lortzeaz gain, hezkuntza administrazioaren konpromisoa lortu dugu: alegia, ikastetxe guztiei instrukzio bat bidaltzekoa, ahal den neurrian halako egoerak saihesteko.\n1.3. Ijitoei eragiten dieten izaera ekonomikoko gizarte prestazioak iraungi, eten eta ez berritzeari buruzko kexak jasotzen jarraitu dugu.\n“Interesdunak izaera ekonomikoko haren eskubideak baliatu ez izanaren ondotik”Lanbidek diru-sarrerak bermatzeko errentaren prestazioa berritu ez zuen kasu batean, administrazioari esan genion interesdunaren jarduerak ez zuela bizikidetza unitatearen ondarea aldatzen. Lanbidek gure gogoetak aintzat hartu eta haren jarduera zuzendu zuen eta, hala, prestazioa eman zion, baita zegozkion atzerapenak ere.\nDena den, adierazi behar dugu kezkatuta gaudela eragindakoen eta haien familien bizitzan halako ukapenek sor ditzaketen ondorio larriengatik –askotan familiek adingabeak dituzte haien kargura–. Izan ere, prestazioak onar diezazkioten eskubidea badute ere, errekurtsoak ebazteko espedienteen atzerapen bidegabeak denbora-aldi onartezinak dakartzate eta une horietan ezin diete erantzunik eman oinarrizko premiei eta, hala, benetako gizarte bazterkeria egoeran geratzen dira.\nGizarteratze arloan kexa horien azterketa orokorra jorratu da.\n2.Araudi- eta gizarte-testuingurua\n2.1. Aurten Europako Parlamentuak ijitoak Europan gizarteratzeko xedea duten bi ebazpen onartu ditu: la Europako Parlamentuko 2013ko abenduaren 12ko ebazpena, ijitoak gizarteratzeko estrategia nazionalak aplikatzean izandako aurrerapenei buruzkoa, eta Europako Parlamentuko 2013ko abenduaren 10eko ebazpena, ijitoak gizarteratzeko estrategia nazionalen Europako esparruaren generoari lotutako alderdiei buruzkoa.\n2.2. 2013an OSF izenekoaren (Open Society Foundations) deialdiaren barruan egindako txostena argitaratu da: Ijitoak gizarteratzeko Europar Batasuneko funtsek erabiltzen dituzten ikuspegien, programen eta politiken azterketa. Espainiaren kasuan, Secretariado Gitano Fundazioak 2000. urtetik kudeatzen duen Eskuratu programaren bidez aztertzen da, Europako Gizarte Funtsaren Bereizkeriaren aurkako borroka programa operatiboaren esparruan –aipatu programaren xede nagusia ijitoen laneratzea sustatzea da-. Bertan, programaren egokitzapen-ahalmena eta krisi-egoeran baliagarriak izan daitezken abian jarritako aldaketa-estrategiak nabarmendu dira.\n2.3. Europar Batasuneko Kontseiluak 2013ko abenduaren 9ko gomendioa eman du, ijitoak estatu kideetan gizarteratzeko neurri eraginkorrak hartzeari buruzkoa. Horren bidez kontseiluak estatu kideei berariazko orientazioak eman dizkie alor horretako haien jarduerei bultzada handiagoa emateko eta ijitoak gizarteratzeko estrategia nazionalen Europar Batasuneko esparrua indartzeko, 2011. urtean estatu kide guztiek xedatutakoa.\n2.4. Aurreko urteetan bezala, 2013an Hezkuntza, Hizkuntza Politika eta Kultura Sailarekin lankidetzan aritu nahi duten irabazi asmorik gabeko erakundeei deia luzatu zaie, hain zuzen, eskolaren esparruan ikasle ijitoentzako hezkuntza-jarduerak gara daitezen (2013ko irailaren 18ko Agindua). Aurreko urtearekin alderatuta zuzkidura ekonomikoa murriztu egin da, ijitoen erabateko sustapenerako gizarte partaidetzarako kontseiluaren baitan sailak partida hori handitzeko asmoa adierazi bazuen ere.\n2.5. Aurten, Secretariado Gitano Fundazioak Krisiak ijitoengan izan duen eragina izeneko azterlana argitaratu du eta horren bidez egungo krisi ekonomikoaren ondotik ijitoek pairatzen duten egoera larriaren berri eman du: tasak handitzea pobreziarena, langabeziarena (ijitoen %42an kokatzen da), infraetxearena, pilaketarena eta txabolismoarena; baita haur ijitoen elikadura-arazoak eta adinekoen gaixotasun kronikoen jarraipenaren inguruko arazoak larriki ugaritzea ere.\n3.Jarduera-planaren esparruko bestelako esku-hartzeak\n3.1. Erkidegoko ijitoen asentamenduak\nEuskal Autonomia Erkidegoan, 2004tik, erkidegoko ijitoen asentamenduak egon dira. Ararteko erakundeak Ortuella eta Portugalete herriei buruzko 2005ko ebazpenetan eta urriaren 5eko 3/2011 Gomendio Orokorrean mahaigaineratu du pertsona horiek gizarte eskubideak izan badituztela, haien betebeharrak konplitzen dituztela, bizilekuaren bortxaezintasunerako eskubidea eta pertsona horien harrera hobetuko dela bermatzen duten jarduera-protokoloak garatzeko premia dagoela (eskubideok: hezkuntza, lana, lanbide heziketa, osasuna, gizarte babesa eta etxebizitza).\nEAEko erkidegoko ijitoen asentamenduen egoeraren ezaugarriak hauek dira: oinarrizko premiei erantzuna emateko baliabide nahikoak ez egotea (gizarte babeserako sistemak ez du egoera arindu), osasun arretaren inguruan jarraitutasunik ez egotea, baldintza higieniko-sanitarioak ez egotea, enplegagarritasun maila oso baxua izatea, bereizkeria pairatzea etxebizitza edo lana eskuratzekoan, erroldan izena ez ematea, gizartearen gehiengoarekin harreman gutxi izatea, marjinazioa, pobrezia eta haiekiko gizarte bazterkeria eta gaitzespena sufritzea.\nGure erkidegoko gizarte zerbitzuek aldian-aldian eta modu esporadikoan esku hartu dute, gizarte arreta eta erkidegoko egitekoa lehentasunezkotzat jo baitute. Hala ere, gure administrazioek askotan ordena publikoko neurriak hartu dituzte, adibidez, utzarazpenak edo zigorrak, gizarteratzearen xedea lortzeko aukera ematen ez dutenak, ezta mahaigainean jarritako arazoen iraunarazpena saihesten ez dutenak ere –hori beste eremu geografiko batera baino ez da igaro-. Horregatik, neurri eraginkor eta zuzenena da hasiera-hasieratik erabateko arreta ematea eta bazterkeria prozesua larriagotu ez dadin eta ahaleginak sakabanatu daitezen saihestea.\nJoan den urtetik hainbat esku-hartze –esaterako, Astigarragan eta Hernanin bideratutakoa- burutu dira, toki, foru eta autonomia administrazioek bultzatutakoak eta beste asentamendu batzuetarako eredu gisa hartu behar diren jardunbide egokiaren adibidetzat hartu behar dira: gizarteratzeko bideak finkatu; erroldatu; gizarte-, osasun- eta hezkuntza-arloko bultzada; bizikidetza-arauak betetzeko konpromisoak eskatu; eta hori ezartzearen ondorioak ezarri; baita asentamenduaren jarraipenerako batzordeak sortu ere –batzorde horietan zenbait gizarte eragile publikok parte hartu–.\nEsku-hartze horiek Europar Batasunak ijitoen sustapenerako eta gizarteratzerako xedatutako estrategiak, planak eta neurriak bete dituzte.\nGure ustez, Ergobiako asentamenduaren (Astigarraga) inguruan jazo zitekeen uholde arriskuaren inguruan 2013an jakinarazitako albistea prozesu horretan esku hartu duten herri-administrazioen arteko koordinaziorako eta hausnarketarako elementu bat da.\nOro har, gure autonomia erkidegoko ibai guztietan eremu horiek hartzen dituzten pertsona guztien segurtasunerako arriskuak murriztu eta saihestuko dituzten beharrezko neurriak hartu behar dira. Segurtasunaren gaineko eskakizun horiek kaltetu gabe –azaldutako asentamenduetan bezalakoetan beharrezkoak dira–, egoera horrek gizarteratzeko prozesuen ekimenak babestu, sakondu eta arintzeko premiaren inguruan hausnarketa egiteko bidea eman behar digu (ekimen horiek, adibidez, Gipuzkoan abian jarritakoak). Horretarako, asentamendu horietan bizi diren pertsonek gure herrietan integrazio maila handiagoa lortu behar dute, segurtasun baldintzak edukita eta gizarte eskubideak erabat garatuz.\n3.2. Ijitoen erabateko sustapenerako eta gizarte partaidetzarako euskal plangintza estrategikoaren jarraipena\nJoan den urtean adierazi genuenez, ijitoen erabateko sustapenerako eta gizarte partaidetzarako kontseiluak, Eusko Jaurlaritzako Enplegu eta Gizarte Gaietako Sailari atxikitakoak, erabaki zuen Ijitoen erabateko sustapenerako eta gizarte partaidetzarako II. planaren iraunaldia luzatzea, bi urteko aldi osagarria (2012-2013).\nFamilia eta Komunitate Politikarako Zuzendaritzak emandako informazioari jarraiki, 2012ko apirilean egindako azken bileraren ostean, 2013ko azaroaren 20an kontseiluaren osoko bilkura izan zen. Gauzak horrela, Enplegu eta Gizarte Gaietako sailburuak hauxe adierazi zuen: “sailaren asmoa, hau da, ijito komunitatea identitate propioa duen eta errealitate desberdin bat duen komunitatetzat jotzen duen ekintza-ildoa mantentzea, luzatutako II. Planetik hartutako aurreikuspenak berrikusiz, esaldiak sinplifikatuz, eta aldi berean oinarri eta erakunde babes gehiago emanez”, hortik aurrera egungo legeetarako Euskal Estrategia Ijitoekin izenekoa osatuz. Sailak eta berak espresuki kontseiluari lankidetzarako eremu gisa ematen zioten balioa nabarmendu zuen eta, hala, “berriz adierazi zieten ijitoen elkarteei gobernua haien ondoan zegoela senti zezatela eta elkarrekin lan egiten has zitezela”.\nAipatu foroan, Euskal Estrategia Ijitoekin aurkeztu zuen. Tresna hori honela definitu zuen: “ijitoekin baliatzeko ekintza-ildoak orientatu eta jorratzen dituen agiri dinamikoa, hori garatuko duten ekarpenak barne hartzeko prest dagoena”. II. Planean adierazitako hiru estrategia-ildoak mantendu dira eta ekintza-ildoak 15 arte murriztu ditu. Hala:\nI. Ijitoen bizi-kalitatea hobetu\n1. Eskola inklusiboaren esparruan ikasle ijitoen eskolatzea hobetu.\n2. Emakume ijitoek pairatutako genero indarkeriaren egoera ebentualak prebenitu eta horiei arreta eman.\n3. Ijitoak, helduak, laneratzeko eta horien enplegagarritasuna hobetzeko zerbitzu-sarea finkatu, Lanbide enplegu zerbitzu publikoarekin koordinazio-mekanismoak ezarriz.\n4. Osasunaren erkidegoko agentearen irudia sortzea aintzat hartuko duen osasunaren sustapenerako programa diseinatu, garatu eta ebaluatu.\n5. Premiazko aparteko egoerei erantzuna emango dien titulartasun publikoko etxebizitzak eskuratzeko sistema.\n6. Justizia administrazioarekin lankidetzan aritu kultura gakoak egoki iritzitako kausetan edo esku-hartzeetan aintzat har daitezkeenean.\n7. Ijitoekin lan egiten duten ardura publikoko zerbitzuetako profesionalak benetako egoerara eta ijitoen kulturara gerturatu, aurreiritziak eta estereotipoak gainditzen eta harremana eta, beraz, zerbitzuen kalitatea hobetzen aurrera egiteko.\n8. Kontseiluari eta Ijitoen Planari lotutako eragileekin lankidetzan arituz, estrategia honen, intereseko jardunbide egokien eta ezagutza eta praktika hobetzen lagunduko duen bestelako edozein informazio osagarri eta garrantzitsuren inguruan EAEn garatutako jarduerak jarraitu eta hedatzeko prozedurak ezarri.\nII. Ijitoen gizarte partaidetza\n9. Ijitoen eta ijitoen aldeko gobernuz kanpoko erakundeen (GKE) partaidetzarako sustapena eta laguntza teknikoa ijitoen komunitateari lotutako gaiak jorratuko dituzten kontsulta- eta lankidetza-eremuetan.\n10. Ijitoen eta ijitoen aldeko elkarteen profesionalen eta boluntarioen gaitasuna hobetu, prestakuntza premien diagnosia eta prestakuntza plana batera eginez.\n11. Emakume ijitoak eta haien komunitateko aldaketaren eta garapenaren eragile gisa egindako lana agerian jartzen eta onartzen lagundu.\nIII. Ijitoen kulturaren ezagutza eta bizikidetza hobetu\n12. Ijitoen eguna, azaroak 16, Euskadin ospatu.\n13. Hedabideetako baliabide eta profesionalekin elkarlanean aritu sentsibilizazio eta lankidetza formulak definitzeko, baita erreklamazioak eta salaketak egiteko ere, hala dagokionean.\n14. IKTen eta gizarte sareen erabilera sustatu, EAEko ijitoen eta horri lotutako beste gaien inguruko informazio garrantzitsua zabaldu eta sentsibilizatzeko tresna gisa.\n15. Bereizkeriaren, prebentzioaren eta tratu berdinaren bermearen, bereizkeriako egoera jakinen aurrean erantzuteko sistemen arloan jarduteko prozedura eta baliabideak diseinatu eta ezarri.\n4.1. Ijitoek, gutxiengo kulturaltzat jotakoek, jazarpena, gaitzespena, marjinazioa eta bazterkeria jasan duten mendeetan. Pertsona horiei egindako kalteen ondorioz, egun argi eta garbi gizarte desabantaila egoeran kokatzen ditu. Ikuspegi hori ezin da alde batera utzi politika publikoen trazaduran.\nIjitoen gizarte, etxebizitza, osasun, hezkuntza, prestakuntza eta bizikidetza baketsuko premiei erantzuna emateko aipatu politikak nahikoak ez direla agerian jarri ostean, gure botere publikoek haien erabateko integrazioa eta eskubideen benetako baliatze eraginkorra bermatuko duten ekintza positiboko neurri horiei guztiei lehentasuna eman behar diete.\n4.2. Ijitoei dagokienez, erroldan izena emateko eskaerak oraindik arrazoirik gabe ukatzen direla erregistratu dugu. Ezinbestekoa da egoera hauek gainditzea errolda egun nahitaezko baldintza bat delako gizarte, osasun eta hezkuntza babeserako sistema eskuratzeko, azken batean, gizarte eskubideak bermatzeko.\n4.3. Egungo krisi ekonomiko larriaren ondotik pairatzen ari garen enpleguaren suntsipenak eta osasun- eta gizarte-arloko prestazioak eskuratu eta horien mailan eta kalitatean jazotako mugek bereziki eragiten diete gizarte desberdintasun eta desabantaila handiagoko egoeretan daudenei\n–adibidez, ijitoei–. Gauzak horrela, diru-sarrerak bermatzeko euskal sistema funtsezkoa da pertsona horien gizarte bazterkeriaren aurka borroka egiteko.\nHori dela eta, Lanbideren kudeaketa hobetzea, araudian jasotako prozedurazko bermeak betetzea eta ijitoek pairatzen dituzten desberdintasunak, haien premiak eta berezitasunak kontuan hartzea nahitaezkoa da prestazioak eskura ditzaten eta laneratu daitezen.\n4.4. Gure autonomia erkidegoko ibaien mugakide diren eremuak okupatzen dituzten pertsonen segurtasunerako arriskuak murriztu eta saihestuko dituzten neurri orokorrak hartzeaz gain, gizarteratzeko prozesuen ekimenak babestu, sakondu eta arintzeko premia gailendu behar dugu –adibidez, Gipuzkoan ijitoen asentamenduen inguruan abian jarritakoak–. Pertsona horien gizarte eskubideak behar bezala bermatzeko xedea duten jardunbide onak dira. Halaber, konpromisoak gain hartuta, ekimen horiek behar bezalako auzotarren bizikidetzarako bidea ematen dute. Horretarako, gure herri-administrazioen asmo irmoa behar da.\n4.5. Ijitoen berezitasunak eta premiak kontuan hartuko dituen plangintza estrategikoaren tresnak egitea ezinbesteko baliabidetzat jo da ijitoen gizarteratzea, laneratzea eta hezkuntza integrazioa sustatzeko. Plan horiek izan baditugu baina horien egikaritzea bermatuko duen apustu irmoa behar da. Horretarako, gure iritziz, nahitaezkoa da aipatu planetan, argi eta garbi, proiektatutako programak, burutzapen epeak, aurrekontuen zenbatekoa eta dagokion erakunde arteko konpromisoen onespena, metodologia egokia eta erabiliko diren ebaluazio adierazleak gaineratzea eta horiek beteko direla bermatzen duten formulak sustatzea.\nHala, beharrezkoa iruditzen zaigu Ijitoen erabateko sustapenerako eta gizarte partaidetzarako II. Planean proiektatu diren baina egikaritu ez diren neurriei jarraitutasuna ematea, aurretik betearazpen mailaren gaineko ebaluazioa eginda.\n4.6. Ijitoek pairatzen duten estigma erauztera bideratutako erakundeen lana ez da nahikoa, beraz, helburu hori duten erakundeen arteko programak eta jarduerak bultzatzea beharrezkoa da.


90 EKINTZAILE BILDU DIRA GARAIAN “TEAM ACADEMY”-REN III. URTERURRENEAN | Kimu Berri\n90 pertsona bildu dira gaur, astelehena Garaia Berrikuntza Gunean ospatutako “TeamAcademy”-ren III. urteurrenean. Finlandiako ekintzailetza unitate honekin batera antolatu du topaketa Mondragon Unibersitateak, “ekintzailetza bultzatu eta nork bere etorkizuna lantzea norberaren proiektuak abiaraziz posible dela erakusteko helburuarekin”.\n“Ametsen ekaitza” izeneneko jardunaldi honetako dinamizatzaileak Lidergo Ekintzailea eta Berrikuntza Graduko – LEINN – ikasleak izan dira, Mondragon Unibertsitateak martxan jarritako eta estatu espainiarrean aitzindaria den titulazioa. Zentzu honetan, Lander Belokik jakinarazi du aurten 77 ikasle dabiltzala titulazio hori burutzen, eta dagoeneko datu zehatzak badituztela: 6 enpresa eta 100 proiektutik gora jarri dira martxan, eta dagoeneko 200.000 euro fakturatu dituzte.\nZentzu honetan, martxan jarritako 6 enpresa horien ordezkariak ere egon dira gaurkoan garaian: Jump in, Ta ze ba ez, Akkua, Snatu, Ego eta Smartway. Enpresa sortu berri hauek era guztietako jarduera burutzen dituzte, garagardoen salerosketetatik hasi, eta futbol txapelketak edota bigarren eskuko azokak antolatzeraino.\nIkasle finlandiarrak ere egon dira Garaia Berrikuntza Gunean, Jyväskylä-ko Zientzia Aplikatuen unibertsitate finlandiarreko ekintzailetza unitatekoak, hain zuzen. Era berean, Team Academy-ko zuzendari eta coach talde guztia urteurren ekitaldian izan dira gaur: Johannes Partanen eta Ulla Lukas barne. Unitate hau ekintzailetza talde lanaren eta egintza bidezko ikaskuntzaren metodologian espezializatuta dago, eta ikaskuntzarako metodologia zabaltzen lagundu du.\nAntolatzaileen esanetan, “egin den lorpen nagusienetarikoa bat hurrengo urteko urtarrilean Errege Dekretu bidez ikasle kooperatibak sortzeko formula juridiko bat tramitatzea izan da”. Horretarako nazioarteko proiektu bat egin dute, “Team Learning Cooperatives” izenekoa. Zentzu honetan, nazioarteko talde batek Mondragon Unibertsitatea, Elkarlan eta Team Academy Finlandiaren eskutik, ikasle ekintzaileek kooperatiba bat sortzeko forma juridiko bat definitu dute. Datozen hileetan Eusko Jaurlaritzako Gizarte eta Ekonomia Idazkaritzatik, 2012ko urtarrilerako formula juridiko berri hau onartzeko tramiteak garatuko dituzte.\nBestalde, ikasteko bidaien edo “learning journeys” delakoak ere mintzagai izan dituzte gaurko jardunaldian. Aurten lehenengo aldiz 44 ekintzaile (LEINN eta MINN - Barne Ekintzailetza, Lidergo eta Berrikuntzan Nazioarteko masterra - programetakoak) San Frantziskora bidaiatu dute hiruzpalau astetarako. Bertan, Silicon Vallereyren lan egiteko modua ezagutu dute, eta era guztietako enpresak bisitatu. Finlandian beste 53 ekintzaile egon ziren bi hilabetez, eta Peter Senge guruaren babesarekin enpresa berri bat sortzen ari da Mondragon Team Academyn. Nazioarteko enpresa honek nazioarteko bidaiak antolatuko ditu enpresetako, zuzendari, unibertsitate eta profesionalentzatko.\nAmetsen Ekaitza proiektuaren laugarren edizioa “arrakastatsutzat” jo dute. Izan ere, ekintzailetasuna sustatzeko 40 tailer landu dituzte, eta Euskal Herriko ikastola eta ikastetxe ezberdinetako mila gazte baino gehiagok hartu dute parte. Proiektuari amaiera emateko, apirilaren 15ean Donostia, Finlandia, Holanda eta San Frantziskon aldi berean, ikasketa prozesua borobiltzeko ospakizun berezia egin zen.\nJardunaldi hauen xedea gazteen artean ekintzailetza bultzatzea da, “ekintzaile gehiago sortzeko eta herrialdeetan enpresa eta aberastasun gehiago sortzeko”. Horretarako, Team Academy-ren lan metodologia erabili eta ekintzailetza bultzatzeko metodoak probatuko dituzte.\nCalendario | Tags: eteo


50 Heineken Jazzaldiak erabateko arrakasta lortu du bere urrezko urteurrenean\nBy jazzaldia 27/07/2015 Berriak\n50 Heineken Jazzaldia, Donostiako Jazzaldiko 50.edizioan, erabateko arrakasta izan da maila artistiko zein publikoaren erantzunaren aldetik. Uztailaren 22a eta 26a bitartean, 124.000 pertsona baino gehiago gerturatu dira 17 agertokietan programatutako emanaldietara, horien %80a doakoak. Nahiz eta euria bi egunetan izan den, jaialdiko eszenatoki ezberdinetan jendetza izan da, Trinitate Plazako sarrerak agortu eta Zurriolako hondartzako Agertoki Berdea eta Kursaaleko Terrazetan giro bikaina sortu da.\nArtistek esperotakoa baino gehiago eman dute. Jamie Cullumek aipamen berezia merezi du bere hiru agerraldiengatik: Agertoki Berdean DJ gisa, Kursaal Auditorioan bakarlari moduan -pianoa, gitarra eta ahotsa erabiliz-, eta Urgull ingururaino jendez gainezka zegoen Trinitate Plazan, big band baten buru. Publikoak sutsuki gozatu zuen britainiar artistaren jeinutasunaz eta jendearekin konektatzeko duen gaitasunaz.\n50 urte bete dituen jaialdi honen sorburua den Trinitate Plaza kuttuneko programazioak, bi emanaldi gogoangarri eskaini zituen: Andrzej Olejniczak eta Iñaki Salvador buru dituen boskotearen emanaldia, Donostia 2016 Europako Kultur Hiriburutzaren baitan kokatua, eta The New Standard Triorena, elkarrekin edo bakarka, aurretik ibilbide luzea duten egungo jazzaren hiru maisuek osatua.\nVictoria Eugenia Antzokiko aurtengo proposamena oso interesgarria izan da. Norvegiako Kristiansand hirian ospatzen den PUNKT jaialdia Donostiara hurbiltzeko asmoarekin, eta PUNKT Donostian izenburupean, hiru emanaldi programatu dira. PUNKT-en esentzia, Jan Bang eta Erik Honorék sortua, ohiko musika tresnak erabiliz emandako kontzertu baten ondoren, artista ezberdinek horren nahasketa egitean du bere funtsa. Heineken Jazzaldiak eta Donostia 2016 Europako Kultur Hiriburuaren elkarrekin ekoiztutako esperimentu honetan, Bang eta Honoréz gain, Eivind Aarset, Arve Henriksen, Nils Petter Molvaer, Sly & Robbie, Josetxo Silguero, Sidsel Endresen, Suso Saiz edo Mungolian Jet Set artistek parte hartu zuten, entzuleen zirrara sortuz.\nAgertoki Berdeak sorreratik ezarri zitzaizkion helburuak bete zituen: amaigabeko festa izatea. Hasiera ona izan zuen: lehenbizikoz, Jamie Cullum DJ gisa aritu zen jendearen aurrean; Earth, Wind & Fire Experiencek aurrekoak hasitako parranda luzatu zuten, eta reggaeren sortzaileetakoa den Jimmy Cliffek gauari itxiera eman zion. Gainerako egunetan jazza, indie-a edo power pop-a txandakatu ziren, Gregory Porter, Lee Fields & The Expressions, Neuman, LoneLady, KAKKMADDAFAKKA eta Bullet Proof Lovers donostiarren eskutik, hurrenez hurren. Azken hauek besteen mailako arrakasta lortzera iritsi ziren eta euren ibilbide internazional geldiezina argi geratu da.\nSan Telmoko gauak oso proposamen erakargarriak aurkeztu ditu, bata bestearengandik oso desberdinak gainera: Zanmari Baré eta Indikoko Réunion irlako kantu exotikoen lilura; Julia Biel, deskubritu beharreko abeslari eta piano jolearen lan bikaina; euskal jazzaren adierazle den Gonzalo Tejada baxu jotzaile donostiarrak Norma Jean Baker edota Marilyn Monroeri egindako omenaldia; Arve Henrikssen tronpeta jolearen soinua eta Trio Mediaevaleko emakumeen ahotsek bat eginik, europar musika eta geografian zehar eginiko bidaia.\nKursaaleko terrazak (Frigo, Heineken, Coca-Cola) festa jarraia izan dira jaialdiaren bost egunetan zehar, proposamen ezberdinetaz gozatzeko aukera izan delarik: The Cookers, Ray Gelato & Claire Martin eta Carla Cook bezalako nazioarteko artistek, bertako hogei bat talderekin batera aritu dira.\nHiru urtez jarraian antolatutako ume eta familientzako Txikijazzak erabateko arrakasta lortu du. Jaialdiak belaunaldi berrietara iristeko asmoarekin egindako apustua, haur eta gurasoen parte hartzearekin babestua izan da. Ekitaldi dibertigarri ezberdinekin batera, haurrek lehen aldiz jazz doinuak entzuteko aukera izan dute, eurentzat egokituak izan diren kontzertuen bitartez. Aipatzekoa da, Ray Gelato, Carla Cook eta Andrea Motisek Joan Chamorrorekin batera eskainitako kontzertuak. Aurrera pausua izan dute publikoaren etorrerari dagokionez, 7.100 lagunek ongi pasatu dute programatutako jarduera ezberdinekin.\nBerrogeita hamargarren urteurrenaren ospakizunerako, abuztuaren 16ra arte ikusgai dagoen Round Midnight 50 Jazzaldia erakusketa antolatu da San Telmo Museoan eta TVE eta ETBk emititu duten #jazzaldia50 dokumentala egin da, kate hauen webguneetan oraindik ikusi daitekeena.\nBitxia da Donostiako Jazzaldiarekin gertatzen dena, 50 urte egin dituenean, inoiz baino gazteagoa mantentzen baita eta jazz garaikidearen historiako orrialde loriatsuak betetzeko grinarekin jarraitzen du. Poloniako jazzak presentzia handia izango du zalantzarik gabe datorren edizioan, Donostiak 2016ko europear hiriburutza kulturala partekatzen baitu Wroclaw hiriarekin. Beraz, eta poloniarrek esaten duten bezala, “Sto lat! (100 urtez bizi dadila!)”\nShare the post "50 Heineken Jazzaldiak erabateko arrakasta lortu du bere urrezko urteurrenean"


Osasun eta Kontsumo Ministerioak ordezko terapia batzuk arautzen ditu | Consumer\nOsasun eta Kontsumo Ministerioak ordezko terapia batzuk arautzen ditu\nEuropako Parlamentua Europako Batzordea inplikatzen saiatu zen, terapia horien erregulazio komunitarioan lagun zezan.\nOsasun eta Kontsumo Ministerioak terapia alternatibo batzuk arautu nahi ditu, eta Osasun Sistema Nazionalaren zorroan sartu, haien eraginkortasuna eta eraginkortasuna frogatu ondoren. Zeregin hori “konplexua izango da, kontuan hartu beharreko faktore asko baitaude”.\nJoan Oms diputatu sozialistak onartu du gure inguruko beste herrialde batzuetan dagoeneko erregularizatuta daudela terapia horiek. “Terapia horietako batzuen kasuan, egoera paradoxikoak gertatzen dira; esate baterako, EBko estatu kide batzuetan erabiltzen dituzten profesionalek legezkotasunetik kanpo egiten dute, eta beste batzuetan, berriz, legezko praktikatzat hartzen dira”, dio Espainiak.\nIzan ere, Europako Parlamentuak medikuntza alternatiboari eta osagarriari buruzko txosten bat egin zuen, eta Europako Batzordea inplikatzen saiatu zen terapia horien erregulazio komunitarioa lortzeko. Hala ere, azkenik, sektorearen erregulazioari dagokionez estatu kideen arteko “alde nabarmenak” zirela eta, ezinezkoa izan zen akordio hori, nahiz eta 2004an OMEk gomendatu zuen sendagai tradizionalak egoki erabiltzea, oso erabilgarriak eta arriskutsuak zirela frogatuta.\nEspainian, biztanleriaren zati handi batek terapia-mota horietara jo duen arren, zeregin “konplexua” dela uste da, eta, beraz, profesionalen, zentroen eta terapien erregulazioa oso bestelakoa izan beharko litzateke, Osasun eta Kontsumo Ministerioa eta Hezkuntza eta Zientzia Ministerioa konbinatu beharko liratekeelako, eta, gainera, osasun-arloko interes kualifikatu horiek oso larriak izango liratekeelako profesionalen artean.\nOsasun-agintariek onartzen dute terapia horiek erregularizatzeak “erabiltzaileen segurtasuna hobetzen lagunduko lukeela, praktiken, horiek garatzen dituzten profesionalen eta erabiltzen diren produktuen gaineko kontrol-irizpideak ezarriko bailirateke; erabiltzaileek eskura izango lukete terapien eraginkortasunari eta eragin kaltegarriei buruzko informazioa, eta osasun-sistema publikoan eraginkortasun frogatua duten terapiak sartzearen balorazioa ahalbidetuko luke”.\nDuela gutxi, aurreko Osasun ministro Elena Salgadok Carlos iii.a Osasun Institutuko Osasun Teknologien Ebaluazio Agentziak 2000. urtean argitaratutako azterlan bat eguneratzeko eskatu zuen, teknika batzuek Osasun Sistema Nazionaleko zerbitzu-zorroan sartzeko adinako eraginkortasuna eta eragimena duten egiaztatzeko.\nOsasun arloko profesionalekin izan daitezkeen gatazkak saihesteko, Osasun eta Kontsumo Sailak “hurbilketak” hasi ditu inplikatutako sektoreetako ordezkariekin, horien izaera, berezitasunak eta osasunean duten eragina aztertzeko eta sektorea arautzeko hartu beharreko arauak zehazteko.\nerdipurdi erregulazio ministerio de sanidad-eu terapia alternatiboak terapiak


Itxaronaldia bukatu da. Aste batzuk ligarik gabe egon eta gero, Santo Tomas egunetik, gutxi gorabehera, Gure Sport-ek antolatzen dituen lehiaketak berriz hasiko dira eta, honela, b...\nGol-sorta lehen postua eskuratzeko\nBat baino gehiagok aitzakia bezala bota ahal izango du pasa den asteburuko eguraldi kaskarra, edo kategoria guztietan ez dagoela aurkari txikirik, baina egia dena da txapelketarik ...\n«Judoari esker lurrera botatzen ikasi dut»\nNOTICIA DE X.A.M.G.\nMariasun Quiñonesen ametsa Realean jokatzea da. Atezaina da eta, momentuz, Mariñoren atea zaintzen du, baina Irungo taldean egindako lanari esker Euskadiko selekziorako urratsa ema...\nGipuzkoako Futbol-7ko ligetan baloia dagoeneko hasi da biraka. Pasa den asteburuaz geroztik 150 talde baino gehiago dira Gipuzkoako zelai askotan helburu ezberdinen alde borrokan a...\nLas chicas del Urnieta juvenir se llevan la copa\nNOTICIA DE oihana20\nEl Urnieta conquistó la Copa de la categoría juvenil tras una gran trayectoria la llevada por las urnietarras que sólo ha podido ser seguida por el Oiartzun aunque siempre a cierta...\nBaloiak jira-biraka jarraitukodu udara honetan\nDenboraldia amaitu arren, futbolarekin gozatzeko aukera paregabea izango dute mutilek datorren udaran, izan ere, Gipuzkoako Futbol Federazioak Udako Futbol Eskola antolatu ohi du E...\nItxierako azken txanpa\nEz dago gehiago itxaron beharrik. Futbolik gabeko hiru asteren ondoren, berriz ere baloia biraka hasiko da hurrengo asteburuan Gipuzkoako zelaietan. Talde askok gauzak dituzte joko...\nTaldeak azken prestaketak egiten ari dira\nBatzuentzat amaiezina izaten ari da denboraldiko azken geldialdia. Aste Santuaren ondoren, oraindik astebete gehiago geratuko da baloia biraka hasteko berriz ere txapelketa hasi au...\nKataluniara joan da Vasconiaren txapelketa\nValentziak irabazi zuen lehen edizioa duela bi urte, Villarrealek bigarrena iaz eta Damm talde kataluniarrak lortu du txapela aurtengo hirugarren edizioan, joan den asteburuan Dono...\nZumak erreleboa hartu du buruan\nDenboraldiko azken geldialdia iritsi zen. Eta, gainera, guztietan luzeena. Deskantsurik gabeko jardunaldi askoren ondoren, apirila erdira arte edo ez da berriz ere baloia biraka ha...\nJauzi ikusgarriak zaldi gainean\nTECNIFICACION Y PERFECCIONAMIENTO PARA JUGAORES/AS DE BALONCESTO\nRaul Gomez, uda osteko liderra\nItsasikararik ezean, gorri\nPilotarik ez da falta Euskal Jaietan\n«Kubara ez goaz irabaztera, ikastera baizik»\nEzustekorik gabe azken jardunaldian\nMartin Amilibia da ligako lider berria


Gipuzkoako garapen jasangarriak ekonomia zirkularraren eta itun berdearen alde egitea eskatzen du - Artikulua - Gipuzkoa ETORKIZUNA ORAIN\nGipuzkoako garapen jasangarriak ekonomia zirkularraren eta itun berdearen alde egitea eskatzen du\nAsensio: “Gipuzkoaren helburua da birziklatzearen sektorea bikoiztea, eta, 2030. urterako, 10.000 enpleguraino iristea".\nGipuzkoako Foru Aldundiko Ingurumeneko Departamentua Ekonomia Zirkularraren Nazioarteko II. Topaketa egiten ari da, laguntzaile hauek dituela: EuRIC, Birziklatzearen Industrien Europako Konfederazioa; FER, Berrreskuratzearen eta Birziklatzearen Espainiako Federazioa; eta Euskal Herriko Unibertsitateko Ingeniaritza Eskola. Gaur goizeko saioan, agerian jarri da zenbaterainoko garrantzia duen ekonomia zirkularrak ekonomia berde bat bultzatzeko eta enplegua sortzeko, eta esperientziak trukatu dira nazioarteko ingurumen politiketan erreferente diren beste erregio, fundazio eta erakunde aditu batzuekin.\nTopaketak estatuko nahiz nazioarteko 200 bat profesional bildu ditu, eta egitarauaren ardatza izan da ezagutzea ekonomia zirkularrarekin zerikusia duten esperientzia eta proiektu nagusiak, enpresa eta gizarte arloen ingurukoak. Gaurko jardunaldian, entzungai izan dira honelako goi mailako adituen hitzaldiak: Jesús Alquézar, Europako Batzordeko Ingurumen Zuzendaritza Nagusiko analista sozioekonomikoa; Cinzia Vezzosi, Birziklatzearen Industrien Europako Konfederazioko lehendakaria (EuRIC); Emmanuelle Ladoux, Frantziako Ekonomia Zirkularrerako Institutu Nazionaleko zuzendaria (INEC); eta James Close, Londresko Hondakinen eta Birziklatzearen Batzordeko Ekonomia Zirkularreko programaren arduraduna. Arratsaldean, zenbait lantegi egin dira –workshop saioak– Adela Conchado ekonomia zirkularreko adituaren eskutik. Saio horietan, parte hartzaileek gaiari buruzko ezagutzak eta esperientziak trukatu dituzte.\nJose Ignacio Asensio Ingurumeneko diputatuak eman dio hasiera biltzarrari. Bere hitzaldian esan duenez, “Gipuzkoako garapen jasangarriak ekonomia zirkularraren eta itun berdearen alde egitea eskatzen du”. Halaber, Asensiok nabarmendu du Gipuzkoak indargune handi bat duela birziklatzearen alorrean: “bere enpresa-ekosistema sendo eta hazkunde esponentzial handikoa, gure lurraldea bihurtzen duena ingurune erakargarri eta aukeraz betea birziklatzearen eta berrerabiltzearen sektorerako”. Orobat adierazi duenez, “Gipuzkoaren helburua da birziklatzearen sektorea bikoiztea, eta, 2030. urterako, 10.000 enpleguraino iristea. Ekonomia zirkularra giltzarria izango da Gipuzkoa ekonomia berde berrian erreferente gisa kokatzeko”.\nJardunaldian zehar, bertaratu direnek lehen eskutik ezagutu ahal izan dituzte, alde batetik, zenbait hiritako –Londres, adibidez– ekonomia zirkularreko nazioarteko adituen inpresioak, esperientziak eta ezagutzak; bestetik, klimaren aldeko ekintzaileen esperientziak eta proiektuak, protagonista eztabaidaezinak baitira klimari buruzko azken gailurretan; eta azkenik, Frantziako Ekonomia Zirkularrerako Institutua bere herrialdean egiten ari den lana.\nJesús Alquézar Europako Batzordeko Ingurumen Zuzendaritza Nagusiko analista sozioekonomikoak Ekonomia Zirkularraren Ekintza Planaren bitartez lortutako emaitzen inguruan eta plastikoen erabilpenari buruz jardun da. Ondoren, Aquezar Itun Berdearen ekintza plan berriari buruz aritu da; plangintza honen helburua da Europa karbono neutroko lehendabiziko kontinente bilakatzea. Aldi berean, bere ekintza planari buruz hitz egin du bidezko trantsizio ekologikoa posible egiteko neurriak jasotzen dituena, irteenbide jasangarrien, teknologia ekologikoen ezarpenaren eta enpresa berrien sorkuntzaren alde eginez. Birziklatzearen Industrien Europako Konfederazioko lehendakari Cinzia Vezzosik (EuRIC) ezagutzera eman ditu EuRIC-ek egiten duen lana ekonomia zirkularraren garapenerako eta plastikoaren industrian ematen ari diren aurrerapausoak. Emmanuelle Ladoux, (INEC) Frantziako Ekonomia Zirkularrerako Institutu Nazionaleko zuzendariak jakinarazi du zer egoeratan dagoen Frantzia arlo horretan. Bestalde, Londresko Hondakinen eta Birziklatzearen Batzordeko Ekonomia Zirkularreko programaren arduradun James Closek azaldu du zein urrats egin dituen Londres hiriak eta zein den hirien zeregina ekonomia zirkularrean aurrera egiten laguntzeko programak sustatu eta ezartzeko garaian.\nTopaketak elkartu ditu enpresa mundua, ezagutza sozialarena, eta instituzionala, aurrera egitearren lurralde jasangarriago bat sortzen duten praktiketarantz. Topaketa da ekintza bat, zeinak sendotu egiten baititu Gipuzkoak bere buruari ekonomia zirkularraren arloan jarritako helburuak, hala nola diren % 70eko birziklatze tasa bat lortzea 2030. urtean, eta lurraldea Europan aitzindaria nahiz erreferentziala izatea ekonomia zirkularreko ereduetan.\nBihar, Topaketaren bigarren jardunaldian, ordezkaritza batek, estatuko nahiz nazioarteko zenbait organismotako kidez osatuak, bisita egingo die Gipuzkoako birziklatzearen sektoreko enpresa, zentro teknologiko eta unibertsitateei –hain zuzen ere, GK Recycling berrerabiltzearen eta birziklatzearen Gipuzkoako klusterra osatzen dutenei–, non lehen eskutik ezagutu ahal izango baitituzte lurraldean garatzen ari diren aurrerapenak eta proiektuak, eta lankidetza-loturak ezarri ahal izango baitituzte etorkizuneko proiektuetarako. Zehazki, bisitatuko ditu Andoaingo Plastigaur eta Donostiako Ekogras enpresak, Ceit zentro teknologikoa, eta Euskal Herriko Unibertsitateko Ingeniaritza Eskola.


ETXEEN ZAHARBERRITZEA ERRAZTEKO BIZIGARRITASUNAREN DEKRETUA ALDATZEKO ESKATU DU BAZTANGO UDALAK PARLAMENTUAN\nData: azaroak 15, 2018\nBaztango udaleko ordezkariak Nafarroako parlamentuan izan ziren atzo eta etxeen zaharreberritzea aisago egiteko bizitegien bizigarritasun baldintzak arautzen dituen foru dekretua aldatzeko eskatu dute. Gaiari buruz solastatzeko espreski egin den lan-saioan Joseba Otondo alkatea, Florentino Goñi zinegotzia eta Xabier Lopez de Uralde eta Gotzon Olarte udaleko hirigintza aholkulariak izan dira. Parlamentuko talde guztietako ordezkarien aitzinean, etxe zahar handiak berritzeko tenorean bizigarritasun baldintzak arautzen dituen foru dekretuaren mugak aipatu dituzte eta udaleko hirigintza aholkularitzak egindako txosten aurkeztu dute. Lopez de Uraldek etxe zahar handien zaharberritzeko arazoak aztertu ditu, eraikitako paisaiaz gogoeta egin du eta bertze autonomi erkidegoetako arauekin alderaketa eginda foru dekretua aldatu beharra azpimarratu du.\nJoseba Otondo alkateak zehaztu duenez etxeen zaharberritzea lehentasunezko gaia du udalak eta horri buruz martxoan Eusko Ikaskuntzarekin egin zen gogoetaldia aipatu du. Bertan, bizigarritasun baldintzak arautzen dituen foru dekretua egokitu beharra ikusi zen. Horrela, joan den apirilean Nafarroako Gobernuari dekretua aldatzeko eskaria egitea ahobatez onartu zuen Baztango udalbatzak. Gaurko saioa, hortaz, dekretua aldatzeko udalak abiatutako ekimenen artean dago. Otondok jakinarazi duenez dagoeneko Miguel Laparra kontseilariarekin biltzeko eskaera egin dute, dekretua eskubide sozialen departamentuko gaia denez afera berari ere azaltzeko.\nLan-saioa ongi joan dela erran du Otondok, talde guztiek dekretua aztertzeko eta, hala behar izanez gero, egokitzeko borondatea agertu dutelako.


Euskal artistak Alemaniako ´Kulturelle Landpartie´ kultur jaialdi entzutetsuan izango dira | Etxepare Euskal Institutua\nElkarlan honen bidez “Beste mundu bat posible da” (Eine andere welt ist möglich) ekimena sortu dute: bost euskal artista bertan izango dira jaialdiko parte hartzaileekin batera ideiak elkarbanatu, prozesu artistikoak aurrera eraman eta emaitzak erakusteko. Alemaniako jaialdiak irauten dituen 8 egunetan zehar gauzatu eta erakutsiko da proiektua.\nBi egitasmoek bat egiten dute hainbat jarduera, helburu eta baliorekin: ingurumenarekiko errespetua, kudeaketa parte hartzailea, arte eta kulturaren ikuspegi ez komertziala eta ez mediatikoa, publiko eta artisten artean sortzen diren harremanak… “” ekimen honi esker, puntu amankomun horiek bat egingo dute prozesu artistiko baten bidez.\nAzken Muga egitasmoa Gipuzkoa eta Nafarroako lurraldeak bereizten dituen muga gerturatu nahi duen proiektu kolektiboa da, naturan modu iragankorrean esku hartzeko. Era berean, proiektuaren helburua da landa eta natura ingurunera eramatea adierazpen artistiko berriak eta abangoardistak.\nKulturelle Landpartie jaialdiaren jatorria, aldiz, 80. hamarkadan Alemanian gertatutako protesta antinuklearrak dira. Mugimendu ekologistako kideek zabortegi nuklear bat eraikitzearen aurkako protestak abiarazi zituzten Wendland-en, Ekialdeko Alemaniarekin muga egiten zuen landa lurralde ez ezagun batean. Bertan bizitzen geratutako biztanleek Kulturelle Landpartie sortu zuten, artea eta errebindikazioa uztartuz.


Bada… Xabier Arzalluz ez nuen maite | Borroka Garaia da!\nBada… Xabier Arzalluz ez nuen maite\nPosted by kolaborazioak 21/05/2019\nBorroka garaia da! webgunerako kolaborazioa, egilea: Patxi Azparren\nBatek daki zergatik izango ote den, baina, susmoa daukat tradizio katolikotik datorren jokabidea dela. Sinesmen katolikoen arabera, hil aurretik damutu eginez gero, jaungoikoak egindako guztia barkatzen du eta bere altzoan egoteko saria ematen dizu eternitate osorako. Ez da oso sari erakargarria, berriz, bizimodua horren latza zen garaietan, agian, jainko bizardun (edo lumadun, uso forma ere hartzeko ohitura baitzuen) baten besotan egotea liluragarria izango zen.\nJokabide horri eutsiz edo, hainbat jendek bere azkeneko urteetan bere bizitzaren zehar egindako barrabaskeriak konpondu nahi izaten ditu. Pertsonaia publikoen kasuetan, joera hori areagotu egiten da, batik bat botere handia izan duten pertsonengan. Erdi Aroko errege sadiko askok bere azkeneko urteak monasterio zoragarrietan ematen zituzten, transnazionaletako buru batzuek ere bereak eta bi egindakoan, filantropo bilakatzen dira, ilea urdintzen hasten zaienetik; eta gure politikari batzuek ere euren biografiaren azkeneko lerroetan, bertso gozoagoak idatzi nahi ohi dituzte.\nArestian aipatutako portaera hau, ondo baino hobeto ikusi ahal izan dugu Xabier Arzalluz buruzagi jeltzalea hiltzerakoan.\nEgiari zor, neu ere pagano bezain ateoa izanagatik ere, “dolu ” egunak igarotzen utzi ditut artikulu honi ekin aurretik, edonorren senitartekoen mina errespetatzea gizakion arteko elkartasunaren adierazgarrietako delakoan.\nHaatik, aste batzuk igarotakoan, eta laudorio zaparrada jasan egiteko aterkia hautsi zaidalarik, Azkoitiko politikariari buruzko nire iritzia eman nahi nuke, nire inguru hurbilean bere eskutik eginiko hainbat erabakik eragin itzela izan zutelako. Izan ere, nire inguruan ez ezik, milaka eta milaka pertsonen inguruan ere, eragin zuzena ukan zuen jesuita ohiak jardunak. Itzal handiko pertsona, eta ziur aski horregatik, zuzena izan da esatea “estatu-GIZONA” izan zela ; “estatu-gizona” hitzak askotan dardarka jartzen banau ere.\nAzkeneko urteetan Arzalluzek irudikatu nahi izan zuen norabide aldaketak, -eskutan aterkiari eutsiz, “Eusko Gudariak” abesten hasi zenetik-, ezin ditu ezabatu guztiahalduna zen urteetan egindakoa. Pertsona batek egindakoa ezin da neurtu bere biografiaren azkeneko lerroak idazten zuriketa egin nahi izaten duenean, gutxiago pertsona boteretsuen biografia. Beraien jardunaren mamia, euren “lorezko urteetan” neurtu behar da, sasoi betean zeudenean, eta etorkizun posible batzuk egingarri zirenean. Hori dela eta, entzun ditugun laudorioetatik, behingoagatik -,eta espero dezagun azkeneko izatea- bere oinordekoa den Andoni Ortuzar jaunarekin bat egiten dut. “Egungo PNV, Arzalluzi zor diogu”.\nXabier Espainiako Parlamentuan diputatua zelarik, Espainiako konstituzioaren alde bozkatu nahi izan zuen, EBBren aginduaren aurka. Geroan, PNVren buruzagia izango zenak, Mercedes Milari egindako elkarrizketa batean, Errepublika baino, Espainian errege bat egotea nahiago zuela aitortu zion.\nHego Euskal Herriak erreferendumean NATOri ezetz esan zion egunean, Arzalluzek “BAI” bozka zion eta ondo gogoratzen naiz. ” SI” ala “NO” bozkatzeko aukera besterik ez zegoen, eta San Ignazio zaleak eskuz, “BAI” idatzi zuen. Esan gabe doa bere bozka ez zela baliogabe gisa zenbatu, ordurako PSOEren aliatua baitzen, eta Gonzalez jaunaren antzera, NATOren aldeko jarraitzaile sutsua zen, eta bide batez, soldaduskaren aurka ari ginen intsumisoen aurkaria.\nLemoizen egin nahi zuten zentral nuklearraren aldekoa ere bazen burukidea. Bere ohiko kabrioleta dialektikoen bidez, independentistoi “azajale” izatea leporatzen zigun bitartean; Lemoizkoa, burujabetzarako tresna gisa justifikatu nahi izan zuen. Geroago Iberdrolarekiko- eta oro har energia arloko multinazionalekiko- menpekotasuna eta morrontzaren hasiera izan zen urte horietan PNVko buruak hartu zuen jarraibidea.\nDonostiar euskaltzaleokin ere badu kitatu gabeko zor handi bat Azkoitiko semeak. Berari esker, Odon Elorza 20 urtez pairatu genuen. Elorza alkate izatera iritsi zen Arzallusek pertsonalki horrela erabaki zuelako, Odon ez zituen-eta hauteskundeak irabazi. EAk eta EEk bigarren aldiz irabazi zituzten hauteskundeak Gipuzkoako hiriburuan, Xabierrek ezin izan zuen hori barkatu, ordea. Geroztik, Donostia, non berpizkunde euskaltzale geldiezina nagusitzen ari zen; Odon , Ernesto Gasco eta enparauen neurrira eraldatu eta herdoildu zen, egun dugun Parke Tematiko Noriadun izatera iritsi arte.\nNafarroako jeltzale historikoek ere jasan zuten apaiz ohiaren aginte-makilaren astindu bortitza. Arzallus buruzagi zorrotza eta autoritarioa baitzen etxekoekin; otzana, aldiz, boteretsuekin. Nafarroako EAJ osoa birrindu zuen, alderdiaren zatiketaren txinparta pizten ari zela jakinda ere. EEBko presidenteari traba egiten zion Nafarroa Garaiak. Une horretatik, aurrera Ipar Euskal Herria eta Nafarroa Garaia PNVren plangintzetatik at geratu ziren, PNVren hegemonia bermatzeko eta Xabierren buruzagitza ukaezina gotortzeko Euskal Herria zatitzea beharrezkoa baitzen. Harrezkero, Euskal Herria ezabatu zuten; Euzkadi-Euskadi-Basque Country delakoa nagusitu, eta duela gutxi Erkorekak epaitu duen moduan: “kanbo ez dago Euskadin” esan arte.\nAditu batzuek diotenaren arabera, Makiavelok Printzea liburua idazterakoan zenbait pertsonaia historikotan aurkitu zuen iturri, besteak beste Aragoiko Fernando katolikoa izan omen zen horietako bat. Ziur naiz, Makiavelo XX. Mendeko Euskal Herrian jaio izan balitz, Xabier Arzalluzengan aurkituko zuela inspirazio. Jeltzaleburuak ez zeukan muga etiko handirik helburu politikoak lortze aldera, ” batzuek zuhaitza astindu; eta bestok intxaurrak jasotzen ditugu” esanez, garbi adierazi zuen.\nMakiavelokeriatan maisu, Euskal Herriko mendebaldeko hiru herrialdeen politikaren gidaria izan zen urtetan. PNVren izaera aldatu zuen, kasta politikoaren aje guztiak barneratuz, sekretukeria hedatuz, trikimailuak erabiliz, lagunkeria zabalduz, bezero-sareak ehunduz, azpiegitura faraonikoak biderkatuz…dena, bere mesederako, “Estatu-Gizonek” ezin dute-eta gehienetan euren interesak eta euren nahiak herritarren beharretatik bereiztu.\nXabier Arzalluzen “burdinazko agintaldiaren” urteetan bidaide eta aliatu fidela aurkitu zuen: PSOE. Azkoitiarrak ez zituen “belarrimotzak” maite, baina askoz gutxiago ezkertiarrak. Ezkertiar euskalduna izatea herejiaren gailurrean kokatzen zuen. Horregatik, Felipe Gonzalezen eskutik, PSOE marxista izateari utzi zionetik, “hezurbeltz” RH+ izatea barkatu zien. Laguntza eskaini eta eskatu zien, Ezkerreko Abertzaletasunaren korronte guztiei su-etenik gabeko gerra iraunkorra egiteko. Aliantza horri zor dizkiogu Ardanzaren gobernuak, Ertzaintzaren militarizazioa , gazteleraren normalizazioa…\nGerra ostean Ajuariagerrak Agirre mendean hartzeko asmatu zuen “bizefalia”, Arzalluzek doktrina bihurtu zuen. EBBko presidenteak ez zuen hauteskundeetan parte hartzen, ez zen aurkezten, ezta zinegotzi xumeena izateko hauteskundeetara ere. Ez zuen arriskua bere gain hartzen. Barne egituraren erabateko kontrolari esker, behin betiko presidentek gisa jokatzen zuen “real politik” eta antzezpena ederki bereizten. Antzezpenak mendiko botak jantzita egiten zituen Alderdi eta Aberri Egunetan, “real politik” moketak eta alfonbrak laztantzen Errege, Iberdrola, Repsol eta Gonzalez zein Aznarren bulegoetan.\nBizefalia antzezpena zen, PNVren bi espiriturena antzezlana zen. Josu Jon Imaz eta Joseba Egibar ildoak, Arzallusek berak sortutako amua zen. Arzallusek agintea hartu zuen unetik, PNV independentista desagertu zen behin betiko, Ibarretxek berak larrutik ordaindu zuen ikasgai hori.\nBai, Bistan da Arzalluz itzal handiko pertsona izan zen. Aldiz, orain bada garaia itzal luze horrek estali zuen tokietan argiak pizteko, politika egiteko beste modu batzuk jorratzeko, politikaria izateko modu batzuk behin betiko baztertzeko, Arzalluzek egindako sarraskia konpontzen hasteko, Euskal Herri osorako ekimen askatzaile eta eraldatzaile bati ekiteko, Euskal Herria ezkerretik eraikitzeko, jatorri guztietako euskal herritarrekin. Aitortzeko beharra neukan, Arzalluz ez da “nitarra”; Arzalluz ez nuen maite.\nOne thought on “Bada… Xabier Arzalluz ez nuen maite”\nJosu -k dio:\nArnaldo Otegik post hau irakurri beharko luke.\n← “Kapitala ala bizitza” jardunaldiak | Jornadas “capital o vida”\nA los guerrilleros en los ETCR y a todos los colombianos →


ETA Aberri Egunean (2017) — Wikiteka\nETA Aberri Egunean (2017)\n1858ETA Aberri EguneanEuskadi Ta Askatasuna2017\nIndependentzia eta sozialismoa helburu ditugunok, zapalkuntza oro gainditu eta jendarte bidezko bat eraiki nahi dugunok ez daukagu zalantza izpirik ere: Euskal Estatua eraikitzea da egin daitekeen urratsik iraultzaileena. Ustelkeriaren harrak jota dauden eta zapaltzen gaituzten estatuetan ibilbide demokratiko osoa egitea ezinezkoa dela ikusi dugu behin eta berriro. Askatasuna, eskubideak, demokrazia eta bakea bermatzeko egin daitekeen hauturik eraginkorrena Euskal Estatua sortzea da. Helburu hori lortzeko egituratu beharreko ibilbidea da, horrenbestez, lehentasuna. Horixe da Aberri Egun honetan egin nahi dugun hausnarketa nagusia. ETAren armagabetzea burutu berria izanik, sortutako egoerak ere merezi du hausnarketa. ETAk herriari hitz egin nahi dio. Zenbaitentzat propaganda eta intoxikazioa nagusi diren une honetan, “kontakizunaren batailarekin” erretxinduta, ETAk, nazio askapenerako euskal erakunde sozialista iraultzaileak, zintzotasunez eta lasaitasunez hitz egin nahi dio Euskal Herriari.\nEspainiako Gobernuak ETAk ezin duela ezer espero ordainetan esanez erantzun dio armagabetzeari. Egiari zor, ETAk aspaldi utzi zion ase ezina dena asetzeko urratsak egiteari. Gure hitzek eta, betez ere, ekintzek beste hartzaile batzuk dituzte; nagusiki, Euskal Herria, euskal herritarrak eta euskal eragileak.\nArmagabetzea Euskal Herriari begira egiteak herri honetan askatu beharreko korapiloei, egin beharreko eztabaidei eta egituratu beharreko prozesuei ahalik eta baldintza egokienetan ekitea du helburu. ETAren jardun armatua askapen prozesuan aurrera egiteko gainditu behar genuela barneratu ostean, eta estatuekin inolako negoziazio aukerarik zabaltzeko baldintzarik ez zegoela ikusita, eskema aldatu eta armagabetzeak beste ezaugarri batzuk hartu zituen ETArentzat. Ez zen jada negoziaziorako moneta izango, ziklo independentista bultzatzeko eta estatuen itxikeria azaltzeko bitartekoa baizik, herri aktibazioa eta protagonismoa indartzea ezinbestekoa den ziklo honetan.


Urdiaingo Ziklo-Krosa bihar jokatuko da - Sakana - Guaixe.eus\nUrdiaingo Ziklo-Krosa bihar jokatuko da\nGuaixe 2019-12-13 13:57\nBihar, larunbatean, goizeko 11:00etan kadeteen proba izango da eta 12:00etan juniorrena. Burunda Txirrindularitza Klubak antolatu du proba, Benigno Mendia “Kani” Memoriala izango dena, eta Urdiaingo futbol zelaia ardatz izango duena\nAspaldiko partez ziklo-kros proba bat hartuko du Sakanak. Burunda Txirrindularitza Taldea izan da pausua aurrera ematera animatu dena eta bihar, larunbatean, Urdiaingo Ziklo-Krosa-Benigno Mendia “Kani” Memoriala izango da jokatuko dena. Garai batean ziklo-krosean ibiltzen zen Benigno Mendia zena, eta berari esker makina bat lasterketa antolatu ziren Urdiainen, Euskadiko Ziklo-Kros Txapelketa tartean. Bada, berriro ere kirol ikusgarri honetaz gozatzeko aukera izango da Urdiainen. Aitziber futbol zelaia ardatz hartuta, ibilbide polita prestatu du antolakuntzak eta kadeteak izango dira goiztiarrenak, goizeko 11:00etan abiatuko baitira. Eguerdian juniorren proba hasiko da eta gauzak ongi, 13:00etan Aitziber elkarte parean sari-ematea hastea aurreikusten du antolakuntzak.\nGuztia prestatzen buru-belarri ari dira Burunda klubekoak. “Azkeneko xehetasunekin gabiltza. Pikete guztiak jarrita, ostiralean azken errepasoa egingo dugu eta larunbataren zain gaude” azaldu digu Burundako Gorka Mintegik. Ostiralera bitartean euria iragartzen zuen eguraldi iragarpenak eta larunbaterako, aldiz, ez dute euria aurreikusten. “Lokatz nahikoa egongo da, eta txirrindulariak pasa ahala, gero eta lokatz handiagoa. Baina hori ez da arazoa, hori baita txirrindulariei gustatzen zaiena” gaineratu du Mintegik.\nIbilbidea, futbol zelaia ardatz\n2 km pasatxoko zirkuitua prestatu dute Burundakoek. Lasterketa Bentan hasiko da, Urdiain behealdean, eta tropela frontoiraino igo ondoren, ezkerrera egin eta Aitziber futbol zelaira sartuko da. Hango larreetan itzuliren bat eman ondoren, gora egin eta Kamiozar kaletik herrira sartu eta parkeraino iritsiko dira; partzelarian aurrera egin eta, larreetan sartu eta behera eginez, atzera ere futbol zelai parera agertuko dira txirrindulariak. Beheraino jarraituko dute eta Sagardia kaletik Urdiaingo sarrerako kalera agertuko dira; Frontoi parean egongo da helmuga. “Denetatik du zirkuituak: asfaltoa, belarra eta pista. Futbol zelaiaren atzealde horretan dago zirkuituko eremurik gehiena; bertatik ia dena ikusten da. Futbol zelaian enborrak jarri ditugu, txirrindulariek salto egin dezaten, eta futbol zelaian gora behera ibiliko dira txirrindulariak. Ikusteko lasterketa polita izango da” gaineratu du Burundakoak.\nDuela hiru urte Burundako txirrindulari batzuk ziklo-krosean aritzen hasi ziren, eta aurten proba antolatzea erabaki zuten. “Badakizu, gauza batek bestera eramaten du eta lasterketa antolatu dugu. Errudun nagusienak Pedro Iparragirre eta Jesus Mari Mazkiaran dira. Baietz, ezetz, ezetz, baietz... eta azkenean hemen gaude. Zergatik Urdiainen? Bada, Urdiainen txirrindularitzarekiko zaletasuna dagoelako eta egun ziklo-krosean bi urdiaindar ari direlako. Kontuan hartu behar da ere, Benigno Mendia, “Kani”, Sakanan ziklo-krosean ibili zen aurrenetarikoa izan zela, eta polita iruditu zitzaigun berari aitortza bat egitea” aitortu digu Mintegik.\nKadeteak eta juniorrak\nUrdiaingoa kadeteen eta juniorren lasterketa izango da. “Lasterketa antolatzen dugun lehenengo urtea da hau, eta horregatik bi kategoria hauekin hasi gara, ez ditugu eliteak eta masterrak sartu. Hasteko nahikoa dugu. Gero ikusiko dugu beste pausu bat aurrera emango dugun ala ez” dio Mintegik. Pena da Urdiaingo lasterketak Valentzian jokatuko den Espainiako Ziklo-kros Koparako baliagarria den lasterketarekin bat egitea. “Hainbat txirrindulari bertara joango dira, Sakana Group-Aralarko Igor Arrieta eta Aimar Tadeo artean, eta pena ematen digu. Baina ziklo-kroseko egutegia nahiko estua da, eta ezin da ezer egin. Beraiek kenduta, gainontzeko sakandarrak ariko dira: Burundako gure 5 txirrindulariak, Iker Mintegi, Oihan Etxeberria, Jon Chamorro, Mikel Uncilla eta Mikel Regil; Sakana Groupeko Aritz Oiarbide eta Jon Erdozia eta Nafarroa Ermitagañako Nahia Imaz” aipatu du Gorka Mintegik. Mintegik azaldu digunez, Burunda eta Aralarko txirrindulariak ziklo-krosean elkarrekin entrenatzen hasi dira, asteazkenero, Dantzalekun. “Denak batera entrenatzen hasi dira, eta giro oso polita dute. Ziklo-krosa kirol oso gogorra da, eguraldiaren arabera gogorragoa, baina gustura ibiltzen dira”.\nHalako proba bat antolatzeak badu lana. Ibilbideko larreetako lur jabeei baimena eskatu, ibilbidea piketeekin markatu, gurutzeak egin… eta abar luze bat. “Lana du, baina antolatzeko jendea baldin badago, aurrera ateratzen da. Ildo honetan, Urdiaingo herriari eta laguntzaile eta kolaboratzaile guztiei eskertu nahi genieke, eurek gabe ezingo genukeelako proba antolatu” adierazi du Burundako ordezkariak. Urdiaingo sarrera soilik lasterketa irteeretan itxiko dute, lasterketa Beheko Bentatik antolatuko delako. Ondoren, proba gauzatzen den bitartean, herrira igotzeko eta jaisteko karril bat zabalik utziko dute. Urdiainera bertaratzen direnei herria errespetatzeko eta edozein tokitan ez aparkatzeko eskaria egin diete.\nKadeteek ordu erdiko lasterketa dute aurretik, goizeko 11:00etan aterata, eta junior mailakoek 40 minutukoa, 12:00etan aterata. Bukaeran, sari ematea Aitziber elkarte ondoan egingo dute, 13:00ak inguruan. Proba ikusteko tokirik egokiena futbol zelaia da, bertan txirrindulariek salto egin dezaten enborrak daudelako eta gertu bizikleta aldatzeko boxa. “Sakanako jendeari animatzen diogu larunbatean Urdiainera gerturatzea, ziklo-krosa zuzenean ikusteko kirol oso polita delako” gonbidatu du Mintegik.


2015 ekaina | Xehe\nHasiera » Data honetan egindako artikuluak: ekaina, 2015\nNDF-IMFren agiri sekretuak: Greziari austeritateak ez dio zorra konponduko\nPosted in Ekonomia, Grezia\nSüddeutsche Zeitung egunkari alemanak argitaratu duenez, Troikak proposatu dion azken ituna onartuta ere Greziak 2030. urtean oraindik zorra bere Barne Produktu Gordinaren %115ean edukiko luke. Gutxieneko hazkunde eta ongizate mailei eusteko zor handiegia 15 urte barru ere. Ez da orain arte entzun gabeko kontua. Baina nobedadea da hau diotenak ez direla oraingoan austeritatearen kontrakoak, Troikaren barruan ortodoxia neoliberala gogorren defenditzen duten erakundekoak baizik. Nazioarteko Diru...\nJoseph E. Stiglitz: “Europaren erasoa demokrazia greziarrari”\n[Joseph E. Stiglitz ekonomialaria Nobel saria irabazia da, Bill Clinton AEBko lehendakari zelarik ekonomiazko aholkularien zuzendari aritu zen eta Munduko Bankuan ekonomialarien buru.New York Timesek ekainaren 29an argitaratu du artikulu hau ingelesez: “Europe’s Attack on Greek Democracy“] Kanpotik begira dagoenak pentsa lezake Europan gero eta beroagoa den kalapita eta garraztasun giroa dela Greziaren eta bere hartzekodunen arteko joko amaiera mikatzaren ondorio beharrezkoa. Izan...\nGreziak Ekuadorren eredua jarraituz eten dezake Nazioarteko Diru Funtsarekiko zorraren ordainketa\nHorixe izan liteke Greziako gobernuak Europako agintariekin negoziatzeko aste honetan erakutsi lezaken B plana: gaur Greziak jasaten duen 350.000 milioi euroko zor itzel osoarena ez baina Nazioarteko Diru Funtsarekin daukanaren ordainketa etetea. Ekuadorrek 2008n horixe egin zuen eta handik hilabete gutxira hasi zen berriro arnasa hartzen. Joan den asteazkenean, ekainak 17, broma itxurako solas mikatzak izan zituen Christine Lagarde NDFren zuzendari orokorrak Yanis Vaufakis Greziako ekonomia...\nSantimamiñetik Baionara, zazpi ahizparen gai den oihala gure esku\nGure Esku Dago herri ekimenak heldu den igandean emango baldin badu urrats handirik, bat bederen Espainia eta Frantzia arteko muga gainditzekoa izango da nabarmenetakoa. Baionako ekitaldirako, gainera, GEDeko kanpainak erabili duen oihalak jostearen metaforan Singer makinek ez duten indar bat aurkitu dute. Duela mende bat baino gehiago Pello Mari Otañok zazpi euskal probintzia ahizpak janzten dituen oihalarekin egindako bertsoetan. Otañoren “Zazpi aizparen gai dan oiala”...\nEz IBI 150 No\nDonostiako hondartza nagusian grabaturik azaldu da eguna joan eta eguna etorri azken urteotan. Esan nahi baita, mareak area egunero birritan estaltzen duenez, egunero norbaitzuek idazten zutela. Argazkikoari gaztelaniazko No falta zaio. Ez IBI 150. Lehenbizikoz ikusi nuenean lagunari galdetu nion Kontxa osoan barreiatutako graffiti bitxiez. “Ohartuko haiz esku diferenteek marraztu dituztela, baina denak ere dituk gutxienez bi etxebizitza dauzkaten jendeak. Bat izango duk Goierriko edo...


TECNALIAk onlineko plataforma bat jarri du martxan, enpresak urrutitik sar daitezen bere I+Gko saiakuntza-azpiegituretara | Tecnalia\nProiektu bilateraletarako egina dago, hau da, TECNALIAren eta enpresa baten arteko proiektuetarako, erabilera are gehiago digitalizatzeko\n2020ko apirilaren 22a TECNALIA ikerketa eta garapen teknologikoko zentroak onlineko plataforma bat jarri du martxan, enpresek beren proiektuen jarraipena egin dezaten eta urrutitik sar daitezen beren saiakuntzetako eta I+Gko azpiegituretara. Proiektu bilateraletarako egin da plataforma; hau da, TECNALIAren eta enpresa baten artean garatzen direnetarako. Erabilera digitalizatzeko bidean emandako urrats horrekin, indartu egiten dira langile teknikoekiko zuzeneko komunikazioa, lanak efizientziaz kudeatzea, eta proiektuak garatzean eta saiakuntzak egitean sortutako informazioa noiznahi eta era seguruan ikusteko aukera.\nCOVID-19ak sortutako egoerarekin lotutako erronka handiak dauden une hauetan, myTecnalia tresna digitalak beste komunikabide bat irekitzen die enpresei, eta, hala, proiektuen kudeaketa errazten du, informazio-fluxua sutatzen, eta TECNALIAren instalazio teknologikoetan dauzkaten proiektuen jarraipen birtuala ahalbidetzen, hara joan beharrik izan ez dezaten.\nPlataforma digitala ordenagailutik, mugikorretik eta tabletatik atzi daiteke, eta zentroarekin lan egiten duten enpresei zuzendua dago (7.400 baino gehiago). Lanekin erlazionatutako utilitateak ditu, hala nola saiakuntzak urrutitik ikusteko aukera eta proiektuen jarraipena egitekoa, baina baditu beste batzuk ere: onlineko eskaintzak, eskaeren kontrola, laborategiko hitzorduen egutegiaren jarraipena eta dokumentazio partekatuaren biltegia. Enpresek, gainera, zentroko teknikari espezialistek prestatutako trebakuntza eta webinar espezializatuetan parte hartzeko aukera izango dute.\nTECNALIA ikerketa eta garapen teknologikoko zentro bat da, Europan erreferentea. Hogeita hamar herrialdetako 1.400 aditu ditu, teknologia BPG bihurtzera bideratuak, gizakion bizi-kalitatea hobetzeko, enpresentzat negozio-aukerak sortuz. Hauek dira jarduera-eremu nagusiak: eraldaketa digitala, fabrikazio aurreratua, energia-trantsizioa, mugikortasun jasangarria, hiri-ekosistema eta osasuna.


Nabaria da EPPK-ren erabakia ibilbide-orriari egindako ekarpen kualitatibo garrantzitsua dela eta kuantitatiboki ere ekarpena garrantzitsua da, erabakia kideen gehiengo zabalaren babesarekin hartu baita. Emaitza honen ondorioz Kolektiboak hartuko dituen iniziatibak bat datoz gizarte zibilak egiten dituen eskaerekin.\nDesberdinen arteko akordioak lortzeko bidean aldeko giroa sortu da, handira jokatzeko garaia da eta horretarako, Hego Euskal Herrian ere akordio eta elkarrizketa giroan sakontzeko beharra dago inplikatutako alde guztien partetik, zentzuzko epeetan eta bide egingarrietatik, presoak itzultzeko estrategia diseinatuko duen ibilbide-orria definitzea egiteke dago. Hasteko eta behin, alarma sozial gehien eragiten ari diren egoerei irtenbidea emanez: larriki gaixorik dauden presoen kaleratzea, alegia.\nDenok egin behar diegu ekarpena, baita preso dauden pertsonek ere. Euskal gizarteak dispertsioa eta urrunketarekin behingoz bukatzea eskatzen du argiki. Testuinguru honetan nabarmentzekoa da alderdi, sindikatu eta sozialekin gaixo dauden presoak askatzeko eta euskal presoak Euskal Herritik gertu dauden espetxeetara ekartzeko Etxerat Elkarteak lantzen duen Akordio Soziala. Baita euskal preso eta iheslariak etxerako bidean jartzeko lan eremuan Ireki dinamikak lortutako 80.000 sinadurak, ondoren nafar eta Gasteizko Parlamentuetan entregatu direnak. Aipatu beharra dago baita ere Euskal Herriko instituzio ezberdinetan urrunketarekin bukatzeko eta preso gaixoak askatzeko onartutako ekimen desberdinak.\nBaina bitartean, oraingoz, euskal gizartea ez da normaltasunean bizi zeren dispertsio politikaren arduradunek eskubide hori debekatu diote eta mendekuan oinarritzen den politika abian mantentzen dute. Uda honetan ere presoen senide eta gertukoek ez dute oporrik izan, espetxeetako bidaiak egitera murgilduta daude oraingoz.\nHorregatik, mobilizazioa ezinbestekoa da, eta hori gure esku dago. Euskal preso eta iheslariak etxeratzeko bidean jarri behar ditugu behingoz eta horretarako kalean aldarrikapena inoiz baino presente izan behar da. Horretarako, atzo abian jarri zen HatortxuRock jaialdian parte hartzeko eta babesa emateko deia zabaldu nahi dugu, eta horren harira datorren igandean Lakuntzan izango den ekitaldi politikoan parte hartzeko deia ere egin nahi dugu; horretarako, Euskal Herriko hondartzetan datorren abuztuaren 6an izango diren mobilizazioetan parte hartzeko gonbidapena egiten dizuegu, etxean eta bizirik behar eta nahi ditugulako; horretarako jaietan udan zehar izango diren mobilizazioetan modu aktiboan parte hartzeko deialdia egiten dugu.


Mendi Astea, urtarrilaren 11tik 20ra Bergaran - Bergara - Goiena.eus\nMendi Astea, urtarrilaren 11tik 20ra Bergaran\nJulen Iriondo 2016-01-08 11:05\n'Urzulo' pelikularen kartela.\nPol-Pol, Gorla Alpino eta Bergarako Eskaladoriak taldeek antolatuta, ikus-entzunezko ederrekin gozatzeko aukera izango da hamar egunez; ederrak eta, hainbat, sarituak. Honela, Oñatiko AMETen Urzulo eta Valley uprising dira emango dituztenetako batzuk.\nSarituetako bat egitaraua irekitzeko: Oñatiko Aloña Mendi Espeleologia Taldeak egindako Urzulo izeneko lanak euskarazko pelikula onenaren saria eskuratu du abenduan Bilbao Mendi Film Festival-en. Hainbat tartetan urak hartutako kobaren 45 urteko esplorazioa –amaitu gabea– jasotzen duen filma gidoi indartsuagatik, iluntasunean grabatzearen zailtasunagatik eta ezkutuko lekuak ezagutarazteagatik saritu zuten.\nJaialdi berean urtebete lehenago sari nagusia irabazitakoa da Valley uprising izenekoa. Pelikulak jasotzen ditu hainbat eskalatzaile bohemio belaunaldik Yosemiten bost hamarkadaz egindakoak; eskalada zale ez denari ere gustagarri egingo zaion lan dibertigarria, gai serioez ere badiharduena.\nGainerako ikus-entzunezkoei dagokienez, Pirinioetako hainbat mendi eta hormatan egindako eskalada saioak aurkeztuko ditu Iñigo Andolak; Maite Maiora Aztarnak lanarekin etorriko da, eta Fidel Mendia Europako ekialdeko eski jarduerari buruzkoarekin; egitaraua ixteko, Joxe Ramon Agirre Marron-ek Mongoliako nomaden bizimodua aurkeztuko du, naturarekiko maitasuna eta zaintza oinarri dituen bizimodua.\nBestalde, mugarrien ibilbiderako –Bonbulu-Aizpurutxo-Elosua– izena eman behar da –astelehenean edo eguenean–, Elosutik autobusez jaisteko.\nEuskarazko pelikula onenaren saria irabazi du 'Urzulo'-k Bilbon\nMireia Bikuña 2015 abe 22 Oñati\nBilbao Mendi Film Festivaleko epaimahaiak "gidoiaren indarra, iluntasunean grabatzeak daukan zailtasuna eta Euskadiko leku ezezagunak azaleratzeko ...


Taberna bateko zerbitzaria atxilotu dute Getxon haxixa saltzeagatik\nActualizado 2011/01/24 14:45:32 CET\nBILBO, 24 Ene. (EUROPA PRESS) -\nGetxoko Udaltzaingoak 28 urteko M.A. Portugaleteko auzokidea atxilotu du, zerbitzari gisa lan egiten zuen Areeta auzoko tabernan drogekin trafikatzea leporatuta. Establezimendu berberaren kontra Udaltzaingoa doan bigarren aldia da, eta itxi eta zigilatu egin dute epailearen erabakia ezagutu arte. Atxilotua egoera irregularrean dago eta ez du polizia-aurrekaririk, Getxoko Udaletik jakinarazi dutenez.\nUrtarrilaren 21ean, taberna horretako zerbitzaria substantzia estupefazienteak (haxixa) saltzen ari zenaren susmoa edukita eta taberna zelatatzeko operazioa martxan jarri ondoren, udaltzainek taberna barruan une batez izan eta alde egin zuten bezero batzuk ikusi zituzten. Bisita horietako batean, gazte bat tabernan sartu zen eta edari bat hartu eta zerbitzariarekin zerbait trukatu ostean joan zen. Agenteek inguruan geldiarazi zuten eta 20 euroren truke haxix zati bat erosi zuela egiaztatu zuten.\nSubstantzia atzemanda, udaltzainak tabernan sartu ziren eta zerbitzariari jakinarazi zioten ikuskapen bat egingo zutela haxixaren trafiko delitua egiten ari zenaren susmoagatik. Horren ondorioz, zerbitzariari bi zati haxixa aurkitu zizkioten eta 25 bat gramoko pakete bat kafearen makinaren barruan. Era berean 462,70 euro ere atzeman zituzten. Agenteek zerbitzaria atxilotu zuten eta taberna itxi eta zigilarazi zuten epailearen erabakiaren zain.\nDisturbios en Cataluña | Directo: Miles de personas convocadas por los CDR protestan en la Gran Via de Barcelona


Diozesi (Erromatar Inperioa) - Wikipedia, entziklopedia askea.\nDiozesi (Erromatar Inperioa)\nDiozesi (latinez: diœcēsis, grekerazko διοίκησις dioíkēsis-etik eratorria, "administrazioa") Erromatar Inperio berantiarreko banaketa administratiboetako bat zen, tetrarkiatik aurrera. Tarteko gobernu maila bat osatzen zuen, probintzia ezberdinak bilduz. Diozesi bakoitza vicarius ("bikario") batek gobernatzen zuen, pretorioko prefektuaren menpekoak.\nErromatar inperioa diozesiekin Doklezianoren garaian\nEz da eliza kristauaren hiztegiko elizbarruti edo diozesiarekin nahastu behar, gotzain baten ardurapean dagoen barrutia. Batzuetan, elizbarruti edo diozesitik bereizteko, diozesi zibila izena erabiltzen da.\n1 Dioklezianoren agintaldia: diozesien sorrera\n1.1 Probintzia zatiketak\n1.2 Diozesien sorrera\n2 305eko tetrarkiaren diozesia\n3 V. mendeko diozesiak\n3.1 Mendebaldeko zatia\n3.2 Italiako pretorioko prefektua\n3.3 Galietako pretorioko prefektua\n3.4 Ekialdeko zatia\n3.5 Ekialdeko pretorioko prefektua\n3.6 Iliriako pretorioko prefektua\nDioklezianoren agintaldia: diozesien sorreraAldatu\nDiokleziano enperadore bakarra bihurtu zen 285ko udaberrian. Handik gutxira Maximianori zesar titulua eman zion, eta 286an augusto mailara igo zuen. 293an Konstantzio eta Galerio Zesar bihurtu ziren. Tetrarkia finkatu zen orduan: Inperioa lau zatitan banatu zuten, horietako bakoitza, hasiera batean, enperadorekide edo tetrarka batek zuzenduta geratu zelarik (maila handiagoko bi, augusto tituluarekin, eta menpeko bi, zesar tituluarekin).\nBi erreforma egiten dira, batez ere:\n- Probintzien ugalketa: Tokiko usurpatzaileak tronurako sortzeko aukera murrizteko, zerga eta hornidura bilketa eraginkorragoa errazteko eta legea betearazten laguntzeko, Dioklezianok probintzia kopurua bikoiztu zuen berrogeita hamarretik ia ehunera.\n- Probintziez gaindiko entitateak sortzea, zenbait erromatar probintzia biltzen zituen diozesiak. Lau zati horietako bakoitzari esleitutako lurraldeak berrantolatu egin ziren. Hasieran, hamabi izan ziren diozesiak, eta hamalau izatera iritsi ziren, diozesi egituran sartzen ez ziren probintzia prokontsularrak gehituta.\nFuntzionari inperialen kopurua asko handitzea dakarte, eta, ondorioz, Estatuaren gastuak ere bai\nArrazoi militar, finantzario eta politikoak direla medio, Dioklezianok augustear garaiko probintziak banatzen ditu (edo, gutxiagotan, batean biltzen ditu).\nProbintzien estatusa ere uniformatzen du: Egiptok hiru probintziatan banatzen da, eta Italia "probintzia" egiten da. Augustoren probintziek izena hartzen dute, Italiako biztanleen zerga-immunitatea desagertu egin zen.\nAzkenik, Senatu probintzien eta inperio probintzien arteko bereizketa zaharra desagertu egiten da, eta gobernadore guztiak enperadoreak izendatzen ditu.\nProbintzien ahultzea konpentsatzeko, eta Estatuaren eta probintziaren arteko lotura mantentzeko, Dioklezianok "pretorioko prefektuak" (vice praefectus praetorio) biderkatu zituen, lehen pretoreko prefektuaren laguntzaile bereziak zirenak. Iraunkor bihurtzen ditu, eta eremu geografiko bat ezartzen die, non pretoreko prefektuaren "ordezkoak" diren, eta horrek, aldi berean, azken hauek ahultzen ditu.\nLurralde barruti berri honi "diozesi" deritzo. IV. eta V. mendeetan Erromatar Inperioko diozesi edo probintzien elkartze baten funtzionamendua gainbegiratzeaz arduratzen zen administrazio inperialeko goi-karguduna vicarius (bikario) deitzen zen.\nKontuan izan behar da diozesi berri hauek ez dituztela hartzen Afrikako eta Asiako probintziak, prokontsularrak, sistema honetatik kanpo daude.\n305eko tetrarkiaren diozesiaAldatu\n305. urtean, tetrarkia hamabi diozesitan banatzen zen: zazpi Mendebaldeko Erromatar Inperioan eta bost Ekialdeko Erromatar Inperioan.\nEra berean, mendebaldekoak, Milanen egoitza zuen Mendebaldeko Augustoaren artean banatzen ziren: diocesis Pannoniarum (zazpi probintzia – Iliria eta Panonia eremuak –), diocesis Italicia (hamahiru probintzia – Erromatar Italia Korsika, Sardinia, Sizilia eta Malta uharteekin, Galia Cisalpina eta Rhetia uharteekin) eta diocesis Africae (sei probintzia - Afrikako probintzia, nahiz eta Afrika prokontsularra bikarioaren agindutik kanpo egon eta Mauretania Tingitana Hispaniako diozesiari atxekitu); eta Mendebaldeko Zesarren artean, egoitza Treverisen zuena: diocesis Hispaniarum (sei probintzia – Iberiar penintsula eta Mauretania Tingitana –), diocesis Viennensis (zortzi probintzia – Galien hegoaldea, Galia Zisalpina izan ezik –), diocesis Galliarum elizbarrutia (zortzi probintzia – Galietako iparraldea eta Erromatar Germania) eta diocesis Britanniarum (lau probintzia - erromatar Britannia-)\nEkialdekoak, Ekialdeko Augusto edo primus Augustusen artean banatzen ziren, Nikomedian egoitza zuena: diocesis Orientis (hamazazpi probintzia – Egipto erromatarra eta Siria erromatarra –), diocesis Pontica (zazpi probintzia – Asia Txikiko ekialdea –), diocesis Asiana (zazpi probintzia – Asia Txikiko mendebaldea, Asia prokontsularra bikarioaren agintaritzatik kanpo geratzen zen arren) eta diocesis Thraciae (sei probintzia – Balkanetako ekialdea-); eta Ekialdeko Zesar, Sirmiumen egoitza duena: diocesis Moesiarum (zortzi probintzia - Balkanetako mendebaldea, Akaia kontsularraren agintaritzatik kanpo geratzen bazen ere-).\nV. mendeko diozesiakAldatu\nV. mendearen hasierako Notitia dignitatumek diozesien sistemaren deskribapen zehatza jasotzen du.\nNotitiaren arabera, mendebaldean sei bikario zeuden, pretorioko bi prefekturatan banatuta: Italiakoa (praefectus praetorio per Italiae) hiru diozesirekin, eta Galiakoa (praefectus praetorio Galliarum) beste hiru diozesirekin; baina "zazpi probintzietako" diozesiari hamazazpi baino gehiago ematen zaizkionez (antzinako diozesi vienensis eta Galietako diozesiak barne hartuz), mendebaldean zazpi elizbarruti egongo zirela onar daiteke, Afrika prokontsularraz gain, honen prokontsula enperadorearen mende baino ez zegoelarik.\nItaliako pretorioko prefektuaAldatu\nErroman egoitza zuen Italiako pretorioko prefektuak hiru diozesi zituen bere jurisdikziopean:\n- Teorian Italia bezala ezagutzen den eremuan diozesi bakarra zegoen Diocesis Italiae, baina bi bikariorekin: bata Erroman eta bestea Mediolanumen (Milan), hauen barrutiek izen ezberdinak jasotzen zituztelarik (Italia suburbicariae -Hegoaldeko Italia eta irlak- eta Italia annonaria – penintsulako iparraldea, Alpeak eta Retia-). Italia suburbicariae ofizialki Erromako (Urbs) prefektuaren erantzukizun zuzenaren pean zegoen, bere errentak, hasiera batean, hiri horren beharrak asetzera zuzenduta zeudelako. 357tik aurrera, Italiako pretorioko prefektuaren edo Hiriko prefektuaren bikario bat izendatu zen sistematikoki. Izan ere, Italiako bi aldeek bi diozesi banandu bezala funtzionatzen zuten. Italia annonaria diozesiko probintziak, Milandik administratuak, Aemilia, Alpes cottiae, Flaminia et Picenum annonarium, Liguria, Raetia prima, Raetia secunda, Venetia eta Histria ziren. Italia suburbicariae edo Suburbicariae eskualdeak, Erroma hiriko bikariopean, Apulia et Calabria, Campania, Corsica, Lucania et Bruttii, Picenum suburbicarium, Samnium, Sardinia, Sizilia, Tuscia et Umbria eta Valeria ziren.\n- Diocesis Illyricum edo Pannoniarum, zeinen bikarioak egoitza Sirmiumen zuen, Dalmatia, Noricum Mediterraneum, Noricum ripense, Pannonia Prima, Pannonia Secunda, Savia eta Valeria probintziak zituen (ez dena Valeria suburbicariae probintziarekin nahastu behar).\n- Diocesis Africae, zeinen bikarioak Kartagoko egoitza zuen, Africa, Byzacena, Mauretania caesariensis, Mauretania sitifensis, Numidia eta Tripolitana probintziak zituen.\nGalietako pretorioko prefektuaAldatu\nGalietako pretorioko prefektuak, Augusta Treverorumen (Treveris) eta, 407tik aurrera, Arelaten (Arles) zegoenak, lau elizbarruti kontrolatzen zituen:\n- Diocesis Hispaniaek, bere bikarioak Augusta Emeritan zuen egoitza (Merida), Baetica, Baleares insulae, Carthaginensis, Gallaecia, Lusitania, Tarraconensis eta Tingitania probintziak zituen (edo Mauretania Tingitana, erromatar Afrikako mendebaldeko muturra).\n- Diocesis Septem provinciarumek (aurreko diocesis Viennensis ordezten duen izendapena), zeinaren bikarioak egoitza Burdigalan (Bordele) zuen, probintzia hauek zituen: Alpes maritimae, Aquitanica prima, Aquitanica secunda, Narbonensis prima, Narbonensis secunda, Novem populi (edo Novempopulania) eta Novem populi. 418ko apirilaren 17ko Honorio eta Teodosioren ediktuaren bidez (Arlesen maiatzaren 23an jasoa), Honoriok Arles aukeratu zuen Zazpi Probintzien Biltzar probintzialaren egoitza bezala, urtero, abuztuaren 13tik irailaren 13ra bitartean ospatu behar zena, pretorioko prefektua, probintzietako gobernadoreak, duintasun ofizialez hornitutako nobleen eta kurietako diputatuen aurrean. Galietako gobernu organo bezala instituzionalizatzeko biltzar saiakera honek ez zuen aurrera egin.\n- Diocesis Galliarum, zeinaren bikarioak egoitza Treverisen zuen, Alpes poeninae et graiae, Belgica prima, Belgica secunda, Germania prima, Germania secunda, Lugdunensis prima, Lugdunensis secunda, Lugdunensis tertia, Lugdunensis senonia eta Maxima sequanorum probintziak zituen.\n- Diocesis Britanniae, Londinium (Londres) hirian egoitza zuena, Britannia prima, Britannia secunda, Flavia caesariensis, Maxima caesariensis eta Valentia probintziak zituen.\nInperioaren ekialdean pretorioko bi prefektura zeuden: Iliriakoa (praefectus praetorio per Illyricum), bi diozesirekin, eta Ekialdekoa (praefectus praetorio per Orientem), bost diozesirekin.\nBerezitasun bezala, lau bikario baino ez zeuden, euren funtzioa, Comes Orientis deiturikoek eta Egiptoko diozesikoek betetzen baitzuten, Egiptoko zaldizko probintziaren oinordekoak zirenak, Praefectus Augustalis deituak. Beraz, Ekialdean zazpi elizbarruti zeuden, Mendebaldean bezala. Traziako bikariogo, batzuetan, Iliriako pretorioaren prefekturan sartzen dela uste da, Dignitatum notitiak, Ekialdekoari ematen dion arren.\nKonstantinopla hiria prefektu batek administratzen zuen, Traziako bikarioaren kontrolpetik edo Ekialdeko pretorioko prefekturatik kanpo.\nEnperadorearen menpe bakarrik zeuden bi prokontsul ere baziren: Akaia prokontsularrekoa eta Asia prokontsularrekoa. Azken honen menpe zeuden Hellespontus eta Insulae probintziak (greziar uharteak).\nEkialdeko pretorioko prefektuaAldatu\nEkialdeko pretorioko prefetak Antiokian zuen egoitza. Bere diozesiak hauek ziren:\nDiocesis Aegypti, Alexandrian egoitza zuen augustal prefektu batek administratua, Aegyptus, Arkadia, Augustamnika, Libya Goikoa, Libya Beherea eta Thebais probintziekin.\nDiocesis Orientis, Ekialdeko comesak administratua, Antiokian egoitza duena, Arabia, Cilicia prima, Cilicia secunda, Cyprus, Eufratensis, Foenice, Isauria, Mesopotamia, Osrohena, Palestina, Palestina salutaris, Palestina secunda, Syria eta Syria Salutaris probintziekin.\nDiocesis Asiana, bikarioa Efeson zuena, Caria, Frygia pacatina, Frygia salutaris, Lycaonia, Lycia, Lydia, Pamfylia eta Pisidia probintziak zituen.\nDiocesis Pontica, bikarioa Nikomedian zuena, Armenia prima, Armenia secunda, Bithynia, Cappadocia prima, Cappadocia secunda, Galatia, Galatia salutaris, Helenopontus, Honoria, Paflagonia eta Pontus polemoniacus probintziak zituen.\nDiocesis Thraciae, bere bikarioak Konstantinoplan egoitza zuena, Europa, Haemimontus, Moesia sekunda, Rhodopa, Scythia eta Thracia probintziak zituen.\nIliriako pretorioko prefektuaAldatu\nIliriako pretorioko prefektuak Tesalonikan zuen egoitza. Bere elizbarrutiak hauek ziren:\nDiocesis Macedoniae, bere bikarioak Tesalonikan zuen egoitza, Creta, Epirus nova, Epirus vetus, Mazedonia eta Thessalie probintziak zituen.\nDiocesis Daciae, Serdica (Sofia) hirian egoitza zuena, Dacia mediterranea, Dacia ripense, Dardania, Moesia prima eta Praevalitana probintziak zituen.\nAzken aldaketa 13 urtarrila 2021(e)an, 20:12(e)tan\nOrriaren azken aldaketa: 13 urtarrila 2021, 20:12.


Argia, ura eta gasa ordaintzeko larrialdi laguntza deialdia Gurutze Gorriaren bidez. - Albisteak - Usurbil\nArgia, ura eta gasa ordaintzeko larrialdi laguntza deialdia Gurutze Gorriaren bidez.\nEgoera zaurgarrian edo gizarte-bazterkeria egoeran dauden familien premiazko beharrizanak arintzeko, gutxieneko baliabide energetikoak bermatzeko laguntzak abiarazi ditu Gurutze Gorriak.\nEusko Jaurlaritzaren eta Gurutze Gorriaren artean sinatutako hitzarmenaren bidez, ohikoan oinarrizko laguntzarik jasotzen ez duten eta larrialdi egoeran dauden herritarrek argia, ura eta gasaren gastuen zati bat ordaintzeko laguntza jaso dezakete.\nHorretarako bi bide nagusi daude: Gipuzkoako Gurutze Gorriko eraikinera zuzentzea (Donostian, Ategorrieta 10) edota Usurbilgo Udaleko Gizarte zerbitzuetara zuzentzea, hauek laguntza eskaria zuzenean bideratuko luketelarik.\nLaguntza hauen bidez, honakoa lortu nahi da: diru-sarrera gutxi dituzten familiei etxebizitza horniduren (argia, ura eta gasa) gastuen zati bat ordaintzea eta familia horiei eskura dituzten beste baliabide batzuen berri ematea eta horietara bideratzea oinarrizko beharrizanak arintzeko.\nLaguntza honen bidez, 3 hilabeterako hornidura-txekeak emango dira, gehienez ere 80 eurokoak, hauek 6 hilabetera arte luzatu ahalko direlarik.


Usteak erdiak ustel (Maria del Rio) – Alternatiba\nUsteak erdiak ustel (Maria del Rio)\nGure opor-bidaian etenaldi txiki bat egin genuen Madrilen. Aukera ezin hobea izan zen erakustaldi interesgarriez gozatu eta kontzertu on bat entzuteko. Halere, dena ez zen horren atsegina izan. Garraio publikoa, metroa zein trena, hartu genuen bakoitzean polizia bidaiariak identifikatzen ikusi genuen; kasu guztietan identifikazio etnikotzat jo zitezkeenak, eta ez ziren gutxieneko errespetuarekin egin. Behaketarako tarte txikia izan zen, arinegia ondorioak ateratzeko; baina gorputzean ezinegona eragiteaz gain, estereotipoen inguruan hausnartzera eraman ninduen.\nEstereotipoak talde zehatz baten inguruko ikuskera orokortuak dira. Hortaz, gizatalde batek ezaugarri berdinak partekatzen dituela ziurtzat ematea da, kontuan hartu gabe kide bakoitzaren ezaugarri zehatzak. Gure mundu konplexua sinplifikatzeko lagungarriak dira, baina prezio altu baten truke. Azken batean, pertsonek jasotzen dugun trataera oso lotuta dago gizarteak kokatzen gaituen tokiarekin. Horrela, estereotipoek “guk” eta “haiek” hierarkia finkatzen laguntzen dute.\nGarbi dago etnikotzat jo daitezkeen identifikazioak ez direla onargarriak, ezta legezkoak ere, Nazio Batuen Giza Eskubideen Komiteak Espainiari gogoratu behar izan zion moduan. Dena dela, horren argiak —edo estereotipoei horren lotuak— ez diruditen ondorioak ere kontuan hartzekoak dira, esaterako, bereizketaren eta berdintasun ezaren indartzea. Tamalez, lerrabide kognitiboak ez dira gutxi batzuen arazoa, modu baten edo bestean orokortuta daudela esan dezakegu, baita operadore juridikoen kasuan ere.\nEtiketen indarrari ezin zaio muzin egin; ebidentzia zientifikoari esker gezurtatuak badira ere, bizirik irauteko gaitasuna dute. Kasurako, atzerritarrak delinkuentziaren hazkundearekin lotzen dituztenak. Estereotipoak horren barneratuta ditugunez zaila egiten zaigu horietaz ohartzea, baina hauek izendatzea —modu indibidualean eta kolektiboan— ezinbesteko ariketa da, benetako aldaketak nahi baldin baditugu behintzat.\nantifaxismoa Azala Gizartea Maria del Rio\nIkuskizun arriskutsua (Maria del Rio)


Bizkaiko udalerria da, Nerbioi ibarrean dagoena. Urduña geografikoki Araban kokaturiko Bizkaiko exklabea da, Burgosekin muga egiten duena. Horrela, Arabako Aiaraldea eskualdeko herritzat ere har daiteke, arrazoi geografikoak direla medio. Urduña da hiri titulua duen Bizkaiko biztanlegune bakarra.\nGorobel mendilerroaren azpian dago udalerria, Txarlazo mendia gainean daukala. Halaber, Urduñako mendatea urteetan izan da Euskal Herritik Gaztelara joateko bide nagusia. Bertan, balio handiko paisaia naturalak aurki daitezke. Urduñak duen aberastasun nagusia bailarako natur baliabideak dira. Euria edo elurra egiten duenean, Nerbioi ibaiko begiratokitik Iberiar Penintsulako ur-jauzi ederrenak ikus daitezke.\nSantiago mendia (Nerbioi ibaiaren behatokia) 20 minutura dago autoz. Euskadi berdeenean dauden beste bi gune interesgarri ere, Gorbeia eta Valderejo natur parkeak ere, 30 eta 40 kilometrora, hurrenez hurren.\nUrduña 1229. urtean sortu zen hiribildu bezala, Bizkaiko jaurerriaren seigarren Jauna zen Lope Diaz de Harok hiri-gutuna eman zionean.\nNerbioi ibaiaren jauziaren behatokia\nSantiago Mendiaren txoko isolatuenetariko eta sakonetariko batean, Burgoseko lurraldean dago Nerbioi Ibaiaren Jauzia. 300 metrotik gorako altuerarekin eta zaldiaren buztan forma bitxiarekin, Mendebaldeko Europan ikus daitezkeen ur-jauzi handi eta ederrena\nAtezabal bisitaldi gidatuak\nBisitaldi gidatuak Urduñan eta Aiaraldean zehar. Bertako ondare historikoak, monumentalak, paisaiari dagozkionak, naturalak eta bailarako herrixkak ezagutzeko aukera zabaltzen dute. Bisitaldi bereziak dituzte ikasleentzet eta umeentzat\nSorrera urtea: 1229\nBiztanleria kopurua: 4.237 (2012an)\nGPS koordenadak: 42°59′45″N 3°0′30″W\nHerriko festak: Maiatzak 8


Lasterketa asteburua da Xabi Zurutuzarentzat - Goierriko Hitza : Goierriko Hitza\nLasterketa asteburua da Xabi Zurutuzarentzat\nMoto piloto legazpiarrak Hawkers European Talent Cup txapelketako seigarren lasterketa du aurretik, Portugalgo Portimaon. Sailkapen orokorren bigarren postuan da.\nXabi Zurutuza, Bartzelonako garaipena ospatzen\nHawkers European Talent Cup moto txapelketak aurrera darrai, eta asteburu honetan laugarren jardunaldia izango da jokoan, Portugalgo Portimaon (Algarve). Xabi Zurutuza legazpiar gaztea han izango da, duela hiru aste Bartzelonan lortutako garaipenak bultzatuta. Zurutuzak egun batzuk daramazki Portugalgo zirkuituan, eta lehen entrenamenduei etekin handia atera die.\nLegazpiarra bigarren postuan doa European Talent Cup txapelketako sailkapen nagusian, 69 punturekin. Lehena Hugo Millan da, 76 punturekin, eta hirugarrena Adrian Cruces, 61 punturekin. Hirurak taldekideak dira, Cuna de Campeones taldearekin lehiatzen dute.\nBihar entrenamendu eguna izango dute pilotoek, eta lasterketa igandean izango da, 12:00etan. Zuzenean jarraitu ahal izango da honako lotura honetan: https://raceresults.nu/.


Txakurrak gauez negar egiten du | Txakurren Mundua\nDenek aholkatzen dutena da txakurrek beren lekuan lo egitea eta akats handia dela txakurkumeetatik gure oheetan edo gure sofa gogokoenean ezartzen uztea, beren oheak edo mahaiak eduki behar dituzte. Baina normala da txakurkume bat baldin badugu gau osoa negarrez edo zaunka pasatzen duela lekua ezagutzen ez duelako. edo beldur zarelako. Eta okerrena, ez dira inoiz nekatzen, batzuetan hainbat gau jarraian ematen dute negarrez eta negarrez.\nBaina ez etsi, albaitarien arabera, zazpi egun igaro daitezke txakurrak etxe berrira egokitzeko eta lehenengo gauak okerrenak dira. Denbora tarte hau baino lehen gurekin lo egiteak ez du bermatzen ondo portatuko denik, aitzitik, lagun egiten dutenean jolasteko eta ondo pasatzeko gogo gehiago izango dute eta ez dute inoiz bakarrik lo egiten ikasiko. Isiltasun pixka bat topatzen badugu, izango dugun gauza bakarra txakurkume bat da, dagoeneko dakiena negarrez soilik nahi dutena egingo dugula.\nAholku batzuk emango dizkizuegu, txakurkume hauek lasai lasai egon daitezen: beren etxe osoa esploratzen utzi behar diegu. Jarri bere ohean zapi edo manta bat amaren gorputz usaina duena. Erlojua edo iratzargailua gertu jarrita, etengabeko trikimailuak amaren bihotzaren taupadak gogoraraziko dizkie eta horrek asko lasaituko ditu. Bere ohean bero mantentzeak erosoago sentiaraziko du.\nEgunak aurrera joan ahala txakurrak negarrez edo larrituta jarraitzen duela ikusten baduzu, zure albaitariarekin kontsultatzea gomendatzen dizugu. Gaur egun profesionalek hornitutako produktu kimikoak daude larritasun hori baretzeko.\nArtikuluaren bide osoa: Txakurren mundua » Txakur orokorrak » prestakuntza » Txakurrak gauez negar egiten du


Quint-Fonsegrives - Wikipedia, entziklopedia askea.\nQuint-Fonsegrives (frantsesez eta ofizialki: Quint-Fonsegrives) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 4532 biztanle zituen.\n43° 35′ 05″ N, 1° 31′ 34″ E / 43.5847°N,1.5261°E / 43.5847; 1.5261Koordenatuak: 43° 35′ 05″ N, 1° 31′ 34″ E / 43.5847°N,1.5261°E / 43.5847; 1.5261\nFlourens, Aigrefeuille, Balma, Drémil-Lafage, Lauzerville, Saint-Orens-de-Gameville eta Tolosa Okzitania\n5.641 (2018ko urtarrilaren 1a)\n3.033 (%53.8) 2.641 (%46.8)\n2007an Quint-Fonsegrives udalerrian erroldatutako biztanleak 4.532 ziren. Familiak 1.827 ziren, horien artean 439 pertsona bakarrekoak ziren (134 bakarrik bizi ziren gizonak eta 305 bakarrik bizi ziren emakumeak), 626 seme-alabarik gabeko familiak ziren, 644 seme-alabak dituzten bikoteak ziren eta 118 seme-alabak dituzten guraso-bakarreko familiak ziren.\n2007an 1.925 etxebizitza zeuden, 1.857 familiaren etxebizitza nagusia ziren, 23 bigarren erresidentzia ziren eta 45 hutsik zeuden. 1.579 etxeak ziren eta 339 apartamentuak ziren. 1.857 etxebizitza nagusietatik 1.428 bere jabearen bizilekua ziren, 392 alokairuan okupaturik zeuden eta 38 doan lagata zeuden; 39 etxek gela bat zuten, 131 etxek bi zituzten, 143 etxek hiru zituzten, 518 etxek lau zituzten eta 1.027 etxek bost zituzten. 1.622 etxek euren parking plaza propioa zuten azpian. 740 etxetan ibilgailu bat zegoen eta 984 etxetan bat baino gehiago zituzten.\nQuint-Fonsegrives udalerriko biztanleria-piramidea 2009an .\n2007an lan egiteko adina zuten pertsonak 2.860 ziren, horien artean 2.070 aktiboak ziren eta 790 inaktiboak ziren. 2.070 pertsona aktiboetatik 1.926 lanean zeuden (1.011 gizon eta 915 emakume) eta 144 langabezian zeuden (56 gizon eta 88 emakume). 790 pertsona inaktiboetatik 307 erretiraturik zeuden, 319 ikasten zeuden eta 164 "bestelako inaktibo" gisa sailkaturik zeuden.\n2009an Quint-Fonsegrives udalerrian 1.964 unitate fiskal zeuden, 4.876,5 pertsonek osaturik. Pertsona bakoitzeko diru-sarrera fiskalaren mediana urteko 24.486 euro zen.\n2007an zeuden 293 komertzioetatik, 3 erauzte enpresak ziren, 2 janari enpresak ziren, 3 material elektrikoaren fabrikazioko enpresak ziren, 1 garraiorako elementuen fabrikazioko enpresa zen, 13 bestelako produktu industrialen fabrikazioko enpresak ziren, 35 eraikuntza enpresak ziren, 49 ibilgailuen saltze eta konpontze enpresak ziren, 10 garraio enpresak ziren, 10 ostalaritza eta jatetxe enpresak ziren, 7 informazio eta komunikazio enpresak ziren, 24 finantziazio enpresak ziren, 12 higiezinen enpresak ziren, 52 zerbitzu enpresak ziren, 57 administrazio publikoko enpresak ziren eta 15 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 66 zerbitzu publikoetatik, 1 posta bulegoa zen, 6 banku bulegoak, 5 ibilgailuen konpontzeko eta nekazaritza tresnetako lantokiak, 1 ibilgailuen alokairu bulegoa, 1 autoeskola, 5 igeltseroak, 4 margolariak, 5 zurginak, 2 iturginak, 7 argiketariak, 2 eraikuntza enpresak, 5 ile apaindegiak, 1 albaitaria, 8 jatetxeak, 10 higiezinen agentziak eta 3 apaindegiak.\n2009an zeuden 16 establezimendu komertzialetatik, 2 brikolaje denda handika, 1 120 m2 baino gutxiagoko denda zen, 3 okindegiak, 3 harategiak, 1 liburu denda zen, 3 elektrotresna dendak, 1 altzari denda zen, 1 drogeria zen eta 1 lore-denda zen.\n2000. urtean Quint-Fonsegrives udalerrian 9 nekazaritza-ustiategi zeuden, 208 hektarea erabiltzen.\n2009an iraupen erdiko (jarraipen eta errehabilitazio) tratamenduetarako ospitale 1 , 2 botika eta 2 anbulantzia zegoen.\n2009an haur-eskola 1 eta lehen-hezkuntzako eskola 1 zegoen. Quint-Fonsegrives udalerrian Bigarren Hezkuntzako ikastetxe bat zegoen 246 ikaslekin.\nFlourens (2,8 km)\nSaint-Orens-de-Gameville (3,1 km)\nBalma (3,7 km)\nLauzerville (4,6 km)\nMons (4,6 km)\nPin-Balma (4,7 km)\nAigrefeuille (5,2 km)\nAuzielle (5,7 km)\nMondouzil (5,9 km)\nAzken aldaketa 15 martxoa 2021(e)an, 13:14(e)tan\nOrriaren azken aldaketa: 15 martxoa 2021, 13:14.


33 ikaslek jaso dituzte ‘Espediente Onenentzako Idom Sariak' - UPV/EHU\n33 ikaslek jaso dituzte ‘Espediente Onenentzako Idom Sariak'\nAzken ikasturteko espediente onenen ia herena emakumeek lortu dute\nBilboko Ingeniaritza Eskolak egun berezia gordetzen du bere ikasle onenei aintzatespena erakusteko; ikastegian ematen diren titulazioetako maila bakoitzean notarik onenak lortzen dituzten ikasleak dira. Eta horretarako, nazioartean bere sektorean liderra den eta ikasketa espediente onenei izena ematen dien Idom ingeniaritza, arkitektura eta aholkularitza enpresaren laguntza du. Ekitaldia egin da Eskolan, eta bertan egon dira, besteak batzuen artean, Luis Rodriguez Llopis Idomeko presidentea, Enrique Amezua UPV/EHUko Ingeniaritza Eskolako zuzendaria eta Asun Illarramendi zuzendariordea, aintzatespena jaso duten ikasleak, haien senideak eta ikasle horiek Batxilergoa egin zuten ikastetxeetako ordezkariak.\n'Espediente Onenentzako Idom Sariak' 33 ikaslek jaso dituzte, eta horietatik ia heren bat (10) emakumeak izan dira. Aurreko ikasturteko bi kalifikazio onenak, gainditu ezin daitekeen 10eko batez besteko nota lortu duten bi ikaslerentzat izan dira: Jaime Joseba Hidalgo bilbotarra, Telekomunikazio Ingeniaritzako Masterreko bigarren mailakoa; eta Unai Manrique, Barakaldokoa, beste master bateko, Industria Ingeniaritzako, bigarren mailakoa.\nBi kalifikazio goren horiekin batera, beste bederatzi espedientek bikain kalifikazioa lortu dute, batez besteko nota 9tik gorakoa izan baitute. Eta guztietatik ia erdiak (33tik 16) 8tik gorakoak izan dira. Gainontzeko seiek 7tik gorako notak lortu dituzte, beti ere oso ondo mailaren barruan.\nJatorri geografikoari dagokionez, Bilboko Ingeniaritza Eskolako azken ikasturtean kalifikazio onenak lortu zituzten gehienak Bizkaitik datoz, 27 guztira, horietatik zortzi hiriburuan bizi dira, eta gainerakoak lurralde historikoko hainbat udalerritan. Gainerako espediente onenak Gipuzkoatik (2), Arabatik (3) eta Salamancako Bejar herritik etorritako ikasle baten artean banatzen dira.\nEveris Fundazioak duela denbora gutxi egin duen azterlanak erakusten duenez, ingeniariak dira enpresek gehien eskatzen dituzten graduatuetako batzuk. Konpainiek zorrotz aztertzen dituzte profesionalaren gaitasunak, eta azterlanean ikusten denez, ondo baino hobeto dakite zeintzuk diren etorkizuneko langileak ondoen prestatzen dituzten unibertsitateak. Horrela, Industria Ingeniaritzako campusei dagokienez, eskari gehien duena, eta enplegatzaileen beharretara ondoen egokitzen dena Euskal Herriko Unibertsitatea da, 10etik 7,9ko nota lortuz; bere ondoren Kataluniako Politeknikoa (7,7) eta Madrilgo Politeknikoa (7,6) daude. Azpimarratzekoa da, baita ere, Shanghaiko azkenengo ranking-ak erakusten duenez, UPV/EHU mundu osoko 200 unibertsitate hoberenen artean dagoela, ingeniaritzaren alorrean.\n7,84 Irene Rey\nIngeniaritza Zibileko Gradua (1) 8,53 Pablo García\nIngeniaritza Zibileko Gradua (2) 8,87 Alberto Etxarri\nIndustria Elektronikaren eta Automatikaren Ingeniaritzako Gradua (1) 7,82 Xabier Manzano\nIndustria Elektronikaren eta Automatikaren Ingeniaritzako Gradua (2) 7,58 María Ruiz\nIndustria Elektronikaren eta Automatikaren Ingeniaritzako Gradua (3) 8,42 Guillermo Díez Artime\nIndustria Antolakuntzaren Ingeniaritzako Gradua (1) 7,25 Ainhoa Yexu\nIndustria Antolakuntzaren Ingeniaritzako Gradua (2) 8,11 Martín Moreno\nIndustria Antolakuntzaren Ingeniaritzako Gradua (3) 8,19 Enara Ajangiz\nIndustria Antolakuntzaren Ingeniaritzako Gradua (4) 9,71 Ane García\nTelekomunikazio Teknologiaren Ingeniaritzako Gradua (1) 8,89 Garazi Aranburu\nTelekomunikazio Teknologiaren Ingeniaritzako Gradua (2) 7,25 Iñigo Santaolalla\nTelekomunikazio Teknologiaren Ingeniaritzako Gradua (3) 9,18 Haizea Lasa\nTelekomunikazio Teknologiaren Ingeniaritzako Gradua (4) 8,84 Andoni Díaz de Cerio\nIngeniaritza Elektrikoko Gradua (1) 7,53 Asier Martínez\nIngeniaritza Elektrikoko Gradua (2) 8,31 Julen Momoitio\nIndustria Teknologiaren Ingeniaritzako Gradua (1) 8,70 Álvaro Sainz de la Maza\nIndustria Teknologiaren Ingeniaritzako Gradua (2) 9,29 Blanca Atxa\nIndustria Teknologiaren Ingeniaritzako Gradua (3) 9,21 Sergio González de Langarica\nIndustria Teknologiaren Ingeniaritzako Gradua (4) 9,22 Andoni Rodríguez\nKudeaketaren eta Informazio Sistemen Informatikaren Ingeniaritzako Gradua (1) 9,02 Emma Manna\nKudeaketaren eta Informazio Sistemen Informatikaren Ingeniaritzako Gradua (2) 9,43 Iker Valdevira\nKudeaketaren eta Informazio Sistemen Informatikaren Ingeniaritzako Gradua (3) 8,64 Urtzi Puente\nKudeaketaren eta Informazio Sistemen Informatikaren Ingeniaritzako Gradua (4) 9,17 David Pérez\nIngeniaritza Mekanikoko Gradua (1) 8,63 Joseba Souto\nIngeniaritza Mekanikoko Gradua (2) 8,64 Aitor Gutiérrez\nIngeniaritza Mekanikoko Gradua (3) 9,43 Ander Hormaetxe\nItsasketako Gradua (2) 8,02 Kepa Villarreal\nNautika eta Itsas Garraioko Gradua (1) 8,38 Mónica Barturen\nTelekomunikazio Ingeniaritza Unibertsitate Masterra (1)\n8,24 José Luis González\nIndustria Ingeniaritza Masterra (1)\n8,93 Aitor Muñoyerro\nIndustria Ingeniaritza Unibertsitate Masterra (2)\n10 Unai Manrique\nTelekomunikazio Ingeniaritzako Masterra (2)\n10 Jaime Joseba Hidalgo\nInprimatu 33 ikaslek jaso dituzte ‘Espediente Onenentzako Idom Sariak'